text:
η προς τα εμπρός ολίσθηση της μηχανής 3-D H.
 4.11. Τοποθετούνται τα βαρίδια του δεξιού και αριστερού γλουτού και έπειτα, εναλλάξ, τα οκτώ βαρίδια του κορμού. Η μηχανή 3-D H διατηρείται οριζόντια.
 4.12. Η πίσω έδρα τοποθετείται με κλίση προς τα εμπρός, ώστε να μεταφέρει την ένταση στο ερεισίνωτο. Η μηχανή 3-D H πρέπει να σειστεί προς τις δύο πλευρές διαγράφοντας τόξο 10° (5° προς κάθε πλευρά του κατακόρυφου επίπεδου συμμετρίας) τρεις φορές για να εξαλειφθούν τυχόν συσσωρευμένες δυνάμεις τριβής μεταξύ της μηχανής 3-D H και του καθίσματος.
 Ενώ σείεται η μηχανή, η άγκυρα της μηχανής 3-D H πιθανώς να τείνει να αποκλίνει από την καθορισθείσα οριζόντια και κατακόρυφη ευθυγράμμιση. Ως εκ τούτου, η ράβδος Τ πρέπει να συγκρατείται με την άσκηση κατάλληλης πλευρικής δύναμης στη διάρκεια των κλυδωνιστικών κινήσεων. Κατά τη συγκράτηση της ράβδου Τ και ενόσω σείεται η μηχανή 3-D H, πρέπει να λαμβάνεται μέριμνα ώστε να εξασφαλίζεται ότι δεν ασκούνται εξ αμελείας κατακόρυφες ή διαμήκεις εξωτερικές δυνάμεις.
 Κατά τη φάση αυτή, τα άκρα πόδια της μηχανής 3-D H δεν πρέπει να συναντούν εμπόδια ή να συγκρατούνται. Αν τα πέλματα αλλάζουν θέση, θα πρέπει να δύνανται να παραμείνουν στη στάση αυτή προς το παρόν.
 Το κοίλωμα της πλάτης επαναφέρεται προσεκτικά στο ερεισίνωτο του καθίσματος και ελέγχεται ότι τα δύο αλφάδια δείχνουν στη θέση μηδέν. Τα πέλματα που ενδεχομένως έχουν μετατοπιστεί κατά τη διάρκεια του κλυδωνισμού της μηχανής 3-D H πρέπει να επανατοποθετηθούν ως εξής:
 Εναλλακτικά, κάθε άκρο πόδι ανυψώνεται στο ελάχιστο αναγκαίο από το δάπεδο έως ότου να μην μετακινείται άλλο. Κατά την ανύψωση, τα πόδια πρέπει να είναι ελεύθερα να στρέφονται και δεν επιτρέπονται ούτε εμπρόσθια ούτε πλευρικά φορτία. Όταν κάθε πέλμα επανατοποθετηθεί στην κάτω θέση, η πτέρνα πρέπει να βρίσκεται σε επαφή με την προβλεπόμενη για τον σκοπό αυτό κατασκευή.
 Ελέγχεται ότι το πλευρικό αλφάδι κλίσης δείχνει τη θέση μηδέν· αν είναι αναγκαίο, ασκείται πλευρική φόρτιση στο άνω μέρος της πίσω έδρας ικανή ώστε το κοίλωμα καθίσματος της μηχανής 3-D H να επικαθίσει οριζοντίως επί του καθίσματος.
 4.13. Ενώ η ράβδος Τ συγκρατείται προς αποφυγήν ολίσθησης της μηχανής 3-D H προς τα εμπρός στο μαξιλάρι του καθίσματος, ακολουθούνται τα κατωτέρω βήματα:
 α)
 επαναφέρεται το κοίλωμα της πλάτης στο ερεισίνωτο του καθίσματος·
 β)
 εναλλακτικά ασκείται και αφαιρείται οριζόντια προς τα πίσω δύναμη, μη υπερβαίνουσα τα 25 Ν, στη ράβδο της γωνίας της πλάτης και σε ύψος περίπου στο μέσον των βαριδιών που κορμού, έως ότου το μοιρογνωμόνιο του ισχίου να δείχνει ότι επετεύχθη σταθεροποίηση μετά την αφαίρεση της δύναμης. Πρέπει να λαμβάνεται μέριμνα ώστε να εξασφαλίζεται ότι στη μηχανή 3-D H δεν ασκούνται εξωτερικές δυνάμεις προς τα κάτω ή πλευρικές. Αν χρειάζεται επιπλέον οριζοντίωση της μηχανής 3-D H, πρέπει να περιστραφεί προς τα εμπρός το κοίλωμα της πλάτης, να επανοριζοντιωθεί και να επαναληφθεί η διαδικασία από την παράγραφο 4.12.
 4.14. Λήψη όλων των μετρήσεων:
 4.14.1. Οι συντεταγμένες του σημείου «Η» μετρώνται ως προς το τρισδιάστατο σύστημα αναφοράς.
 4.14.2. Η πραγματική γωνία κορμού εμφανίζεται στο τεταρτημόριο πίσω γωνίας της μηχανής 3-D H, ενώ ο αισθητήρας έχει τοποθετηθεί σε


text:
θέση όσο το δυνατόν προς τα πίσω.
 4.15. Αν ζητηθεί να επαναληφθεί η εγκατάσταση της μηχανής 3-D H, το συγκρότημα του καθίσματος πρέπει να παραμείνει αφόρτιστο επί τουλάχιστον 30 λεπτά προτού επαναληφθεί η διαδικασία. Η διάταξη 3-D H δεν πρέπει να παραμένει κενή επί του εξοπλισμού του καθίσματος για διάστημα μεγαλύτερο από το απαιτούμενο για τη διεξαγωγή της δοκιμής.
 4.16. Αν τα καθίσματα της ίδιας σειράς καθισμάτων είναι δυνατόν να θεωρηθούν παρόμοια (πάγκος καθισμάτων, πανομοιότυπα καθίσματα κ.λπ.) για κάθε σειρά καθισμάτων, προσδιορίζεται ένα μόνο σημείο «Η» και μία «πραγματική γωνία του κορμού», με την περιγραφόμενη στο προσάρτημα 1 του παρόντος παραρτήματος μηχανή 3-D H επικαθήμενη σε θέση θεωρούμενη ως αντιπροσωπευτική της σειράς καθισμάτων. Η θέση αυτή είναι:
 4.16.1.
 για την εμπρόσθια σειρά: το κάθισμα του οδηγού·
 4.16.2.
 για την οπίσθια σειρά ή τις οπίσθιες σειρές: ακρινό κάθισμα.
 (1) Σε οποιαδήποτε θέση καθημένου εκτός των εμπρόσθιων καθισμάτων όπου το σημείο «Η» δεν είναι δυνατόν να προσδιοριστεί με τη χρήση της «τρισδιάστατης μηχανής σημείου Η» ή συναφών διαδικασιών, κατά την κρίση της αρμόδιας αρχής επιτρέπεται να λαμβάνεται ως σημείο αναφοράς το σημείο «R» που δηλώνεται από τον κατασκευαστή.
 (2) Γωνία ανάκλισης, διαφορά ύψους ως προς το βάθρο καθίσματος, επιφάνεια.
 Προσάρτημα 1
 ΠΕΡΙΓΡΑΦΗ ΤΗΣ ΤΡΙΣΔΙΑΣΤΑΤΗΣ ΜΗΧΑΝΗΣ ΣΗΜΕΙΟΥ «H»
 (1)
 (Μηχανή 3-D H)
 1. ΚΟΙΛΩΜΑΤΑ ΠΛΑΤΗΣ ΚΑΙ ΚΑΘΙΣΜΑΤΟΣ
 Τα κοιλώματα πλάτης και καθίσματος είναι κατασκευασμένα από ενισχυμένο πλαστικό και μέταλλο· προσομοιώνουν τον ανθρώπινο κορμό και μηρούς και αρθρώνονται μηχανικώς στο σημείο «Η». Μοιρογνωμόνιο είναι στερεωμένο στη στήλη που αρθρώνεται στο σημείο «Η» για να μετράται η πραγματική γωνία του κορμού. Ρυθμιζόμενη ράβδος αναπαράστασης των μηρών, στερεωμένη στο κοίλωμα του καθίσματος καθορίζει τον άξονα συμμετρίας των μηρών και χρησιμεύει ως γραμμή βάσης για το μοιρογνωμόνιο του ισχίου.
 2. ΣΤΟΙΧΕΙΑ ΣΩΜΑΤΟΣ ΚΑΙ ΠΟΔΩΝ
 Τα τμήματα της κνήμης συναρμόζονται στο συγκρότημα κοιλώματος του καθίσματος με τη ράβδο Τ που συνδέει τα γόνατα, η οποία αποτελεί πλευρική επέκταση της ρυθμιζόμενης ράβδου αναπαράστασης των μηρών. Στα τμήματα της κνήμης είναι ενσωματωμένα μοιρογνωμόνια για τη μέτρηση των γωνιών των γονάτων. Τα συγκροτήματα υποδήματος και πέλματος είναι βαθμονομημένα για τη μέτρηση της γωνίας του πέλματος. Η διάταξη προσανατολίζεται στο χώρο με δύο αλφάδια. Βαρίδια που αναπαριστούν το σώμα τοποθετούνται στα αντίστοιχα κέντρα βάρους για να παρέχουν διείσδυση στο κάθισμα ισοδύναμη προς άνδρα βάρους 76 kg. Πρέπει να ελέγχεται κατά πόσον όλες οι αρθρώσεις της μηχανής 3-D H κινούνται ελεύθερα χωρίς αισθητή τριβή.
 Σχήμα 1
 Περιγραφή των στοιχείων της μηχανής 3-D H
 Σχήμα 2
 Διαστάσεις στοιχείων μηχανής 3-D και κατανομή φορτίσεων
 (1) Για τις λεπτομέρειες της κατασκευής της μηχανής 3-D H απευθυνθείτε στη Society of Automobile Engineers (SAE), 400 Commonwealth Drive, Warrendale, Pennsylvania 15096, Ηνωμένες Πολιτείες της Αμερικής.
 Η μηχανή αντιστοιχεί σ’ εκείνη που περιγράφεται στο πρότυπο ISO 6549:1980.
 Προσάρτημα 2
 ΤΡΙΣΔΙΑΣΤΑΤΟ ΣΥΣΤΗΜΑ ΑΝΑΦΟΡΑΣ
 1.
 Το σύστημα αναφοράς τριών διαστάσεων προσδιορίζεται από τρία ορθογώνια επίπεδα που καθορίζει ο κατασκευαστής του οχήματος (βλέπε σχήμα) (1).
 2.
 Η μετρητική στάση του οχήματος καθορίζεται με την τοποθέτηση του οχήματος επί της φέρουσας επιφάνειας κατά τρόπο ώστε οι συντεταγμένες των βασικών σημείων να αντιστοιχούν στις τιμές

type: contracts

jurisdiction: EU


text:
που δηλώνει ο κατασκευαστής.
 3.
 Οι συντεταγμένες των σημείων «R» και «H» καθορίζονται ως προς τα βασικά σημεία που ορίζονται από τον κατασκευαστή του οχήματος.
 Σχήμα
 Τρισδιάστατο σύστημα αναφοράς
 (1) Το σύστημα αναφοράς αντιστοιχεί στο πρότυπο ISO 4130:1978.
 Προσάρτημα 3
 ΣΤΟΙΧΕΙΑ ΑΝΑΦΟΡΑΣ ΓΙΑ ΤΙΣ ΘΕΣΕΙΣ ΚΑΘΗΜΕΝΩΝ
 1. ΚΩΔΙΚΟΠΟΙΗΣΗ ΤΩΝ ΣΤΟΙΧΕΙΩΝ ΑΝΑΦΟΡΑΣ
 Τα στοιχεία αναφοράς καταγράφονται σε πίνακα διαδοχικά για κάθε θέση καθημένου. Οι θέσεις καθημένων χαρακτηρίζονται με αλφαριθμητικό κωδικό. Το πρώτο στοιχείο είναι αραβικός αριθμός και δηλώνει τη σειρά καθισμάτων αρχίζοντας το μέτρημα από το εμπρόσθιο προς το οπίσθιο τμήμα του οχήματος. Το δεύτερο στοιχείο είναι κεφαλαίο γράμμα που ορίζει τη θέση του καθίσματος σε σειρά καθισμάτων όπως φαίνεται κατά τη φορά μετακίνησης του οχήματος προς τα εμπρός· χρησιμοποιούνται τα εξής γράμματα:
 L
 =
 αριστερά
 C
 =
 κέντρο
 R
 =
 δεξιά
 2. ΠΕΡΙΓΡΑΦΗ ΤΗΣ ΜΕΤΡΗΤΙΚΗΣ ΣΤΑΣΗΣ ΤΟΥ ΟΧΗΜΑΤΟΣ
 2.1. Συντεταγμένες των βασικών σημείων
 X ...
 Y ...
 Z ...
 3. ΠΙΝΑΚΑΣ ΤΩΝ ΣΤΟΙΧΕΙΩΝ ΑΝΑΦΟΡΑΣ
 3.1. Θέση καθημένου: ...
 3.1.1. Συντεταγμένες σημείου «R»
 X ...
 Y ...
 Z ...
 3.1.2. Προβλεπόμενη από τη μελέτη γωνία του κορμού: ...
 3.1.3. Προδιαγραφές για τη ρύθμιση του καθίσματος (1)
 οριζοντίως: ...
 κατακορύφως: ...
 γωνιακώς: ...
 γωνία του κορμού: ...
 Σημείωση: Παραθέστε σε πίνακα τα στοιχεία αναφοράς για περαιτέρω θέσεις καθημένων βάσει των παραγράφων 3.2, 3.3. κ.λπ.
 (1) Διαγράψτε την περιττή ένδειξη.
 ΠΑΡΑΡΤΗΜΑ 16
 ΕΛΑΧΙΣΤΕΣ ΑΠΑΙΤΗΣΕΙΣ ΓΙΑ ΤΙΣ ΖΩΝΕΣ ΑΣΦΑΛΕΙΑΣ ΚΑΙ ΤΟΥΣ ΣΥΣΠΕΙΡΩΤΗΡΕΣ
 Κατηγορία οχήματος
 Θέσεις καθημένων διατεταγμένες προς τα εμπρός
 Θέσεις καθημένων
 διατεταγμένες προς τα πίσω
 Εξωτερικές θέσεις καθημένων
 Κεντρική θέση καθημένου
 Εμπρόσθια θέση
 Εκτός από εμπρός
 Εμπρόσθια θέση
 Εκτός από εμπρός
 M1
 Ar4m
 Ar4m
 Ar4m
 Ar4m
 B, Br3, Br4m
 M2 ≤ 3.5 t
 Ar4m, Ar4Nm
 Ar4m, Ar4Nm
 Ar4m, Ar4Nm
 Ar4m, Ar4Nm
 Br3, Br4m, Br4Nm
 M2 > 3.5 t
 M3
 Br3, Br4m, Br4Nm, ή Ar4m ή Ar4Nm •
 Br3, Br4m, Br4Nm, ή Ar4m ή Ar4Nm •
 Br3, Br4m, Br4Nm ή Ar4m ή Ar4Nm •
 Br3, Br4m, Br4Nm ή Ar4m ή Ar4Nm •
 Br3, Br4m, Br4Nm
 Βλέπε παράγραφος 8.1.7. για προϋποθέσεις όταν επιτρέπεται η ζώνη κάτω του υπογαστρίου
 Βλέπε παράγραφος 8.1.7. για προϋποθέσεις όταν επιτρέπεται η ζώνη κάτω του υπογαστρίου
 Βλέπε παράγραφος 8.1.7. για προϋποθέσεις όταν επιτρέπεται η ζώνη κάτω του υπογαστρίου
 Βλέπε παράγραφος 8.1.7. για προϋποθέσεις όταν επιτρέπεται η ζώνη κάτω του υπογαστρίου
 N1
 Ar4m, Ar4Nm
 Ar4m, Ar4Nm, Br4m, Br4Nm Ø
 B, Br3, Br4m, Br4Nm ή A, Ar4m, Ar4Nm (*) (1)
 B, Br3, Br4m, Br4Nm
 B, Br3, Br4m, Br4Nm
 Παρ. 8.1.2.1.: Επιτρέπεται η ζώνη κάτω του υπογαστρίου εφόσον το κάθισμα είναι μέσα σε πέρασμα.
 Παρ. 8.1.6.: Επιτρέπεται η ζώνη κάτω του υπογαστρίου εφόσον το αλεξηνέμιο δεν βρίσκεται μέσα στην περιοχή αναφοράς.
 N2
 N3
 Br3, Br4m, Br4Nm ή Ar4m, Ar4Nm (*)
 B, Br3, Br4m, Br4Nm
 B, Br3, Br4m, Br4Nm, ή A, Ar4m, Ar4Nm (*)
 B, Br3, Br4m, Br4Nm
 B, Br3, Br4m, Br4Nm
 Παρ. 8.1.6.: Επιτρέπεται η ζώνη κάτω του υπογαστρίου εφόσον το αλεξήνεμο βρίσκεται εκτός της περιοχής αναφοράς και για το κάθισμα του οδηγού.
 Παρ. 8.1.6.: Επιτρέπεται η ζώνη κάτω του υπογαστρίου εφόσον το αλεξηνέμιο δεν βρίσκεται μέσα στην περιοχή αναφοράς.
 A:
 ζώνη 3 σημείων


text:
(κάτω του υπογαστρίου και διαγώνια)
 3:
 συσπειρωτήρας αυτόματης ασφάλισης
 (*)
 Αναφέρεται στην παράγραφος 8.1.6. του παρόντος κανονισμού ()
 B:
 ζώνη 2 σημείων (κάτω του υπογαστρίου)
 4:
 συσπειρωτήρας κατεπείγουσας ασφάλισης
 Ø:
 Αναφέρεται στην παράγραφος 8.1.2.1.του παρόντος κανονισμού
 r:
 συσπειρωτήρας
 N:
 ανώτατο όριο απόκρισης
 •:
 Αναφέρεται στην παράγραφος 8.1.7. του παρόντος κανονισμού ()
 m:
 συσπειρωτήρας κατεπείγουσας ασφάλισης με πολλαπλή ευαισθησία
 (βλέπε κανονισμό αριθ. 16, παράγραφος 2.14.3. και 2.14.5.)
 Σημείωση:
 Σε όλες τις περιπτώσεις, είναι δυνατόν να τοποθετούνται ζώνες ασφαλείας τύπου S αντί μιας ζώνης τύπου Α ή Β, εφόσον χρησιμοποιούνται αγκυρώσεις ανταποκρινόμενες στις απαιτήσεις του κανονισμού αριθ. 14.
 Όταν μια ζώνη τύπου σαγής έχει εγκριθεί ως ζώνη τύπου S, σύμφωνα με τον παρόντα κανονισμό, η χρήση ζώνης κάτω του υπογαστρίου, αορτήρων και πιθανώς ενός ή δύο συσπειρωτήρων, ενός ή δύο σταυροειδών ιμάντων και των εξαρτημάτων στερέωσης για τις αγκυρώσεις τους μπορούν να παρέχονται από τον κατασκευαστή/αιτούντα. Αυτές οι πρόσθετες αγκυρώσεις δεν χρειάζεται να ανταποκρίνονται στις απαιτήσεις του κανονισμού αριθ. 14 (παρόραμα του συμπληρώματος 14 της σειράς τροποποιήσεων 04· εφαρμόζεται εξ υπαρχής.)
 (1) Παρόραμα του συμπληρώματος 12 της σειράς τροποποιήσεων 04· εφαρμόζεται εξ υπαρχής.
 (2) Παρόραμα της αναθεώρησης 4· εφαρμόζεται εξ υπαρχής.
 Σημείωση:
 Σε όλες τις περιπτώσεις, είναι δυνατόν να τοποθετούνται ζώνες ασφαλείας τύπου S αντί μιας ζώνης τύπου Α ή Β, εφόσον χρησιμοποιούνται αγκυρώσεις ανταποκρινόμενες στις απαιτήσεις του κανονισμού αριθ. 14.
 Όταν μια ζώνη τύπου σαγής έχει εγκριθεί ως ζώνη τύπου S, σύμφωνα με τον παρόντα κανονισμό, η χρήση ζώνης κάτω του υπογαστρίου, αορτήρων και πιθανώς ενός ή δύο συσπειρωτήρων, ενός ή δύο σταυροειδών ιμάντων και των εξαρτημάτων στερέωσης για τις αγκυρώσεις τους μπορούν να παρέχονται από τον κατασκευαστή/αιτούντα. Αυτές οι πρόσθετες αγκυρώσεις δεν χρειάζεται να ανταποκρίνονται στις απαιτήσεις του κανονισμού αριθ. 14 (παρόραμα του συμπληρώματος 14 της σειράς τροποποιήσεων 04· εφαρμόζεται εξ υπαρχής.)
 ΠΑΡΑΡΤΗΜΑ 17
 ΑΠΑΙΤΗΣΕΙΣ ΓΙΑ ΤΗΝ ΤΟΠΟΘΕΤΗΣΗ ΖΩΝΩΝ ΑΣΦΑΛΕΙΑΣ ΚΑΙ ΣΥΣΤΗΜΑΤΩΝ ΣΥΓΚΡΑΤΗΣΗΣ ΕΝΗΛΙΚΩΝ ΣΤΑ ΚΑΘΙΣΜΑΤΑ ΜΕ ΜΕΤΩΠΟ ΠΡΟΣ ΤΑ ΕΜΠΡΟΣ ΤΩΝ ΜΗΧΑΝΟΚΙΝΗΤΩΝ ΟΧΗΜΑΤΩΝ ΚΑΙ ΓΙΑ ΤΗΝ ΤΟΠΟΘΕΤΗΣΗ ΣΥΣΤΗΜΑΤΩΝ ΣΥΓΚΡΑΤΗΣΗΣ ΠΑΙΔΙΩΝ ISOFIX
 1. ΣΥΜΒΑΤΟΤΗΤΑ ΜΕ ΤΑ ΣΥΣΤΗΜΑΤΑ ΣΥΓΚΡΑΤΗΣΗΣ ΠΑΙΔΙΩΝ
 1.1.
 Ο κατασκευαστής του οχήματος περιλαμβάνει στις οδηγίες χρήσης του οχήματος συμβουλές σχετικά με την καταλληλότητα κάθε θέσης καθημένου για τη μεταφορά παιδιών ηλικίας έως 12 ετών (ή ύψους έως 1,5 m), ή την τοποθέτηση συστημάτων συγκράτησης παιδιών. Οι πληροφορίες αυτές δίνονται στη γλώσσα, ή τουλάχιστον σε μία από τις γλώσσες, της χώρας στην οποία το όχημα διατίθεται προς πώληση.
 Για κάθε θέση καθημένου με μέτωπο προς τα εμπρός και για κάθε θέση Isofix, ο κατασκευαστής του οχήματος:
 α)
 υποδεικνύει ότι η θέση καθημένου είναι κατάλληλη για συστήματα συγκράτησης παιδιών «καθολικής» κατηγορίας (βλέπε παράγραφο 1.2. παρακάτω)·
 β)
 υποδεικνύει ότι η θέση καθημένου Isofix είναι κατάλληλη για συστήματα συγκράτησης παιδιών Isofix «καθολικής» κατηγορίας (βλέπε παράγραφο 1.2. παρακάτω)·
 γ)
 παρέχει κατάλογο των συστημάτων συγκράτησης «ημικαθολικής» κατηγορίας, «περιορισμένης» κατηγορίας ή «ειδικού του οχήματος» κατηγορίας, που αρμόζουν στη συγκεκριμένη θέση καθημένου του οχήματος, δηλώνοντας την(τις) ομάδα(-ες) σωματικής μάζας για την(τις) οποία(-ες) προορίζονται τα συστήματα συγκράτησης·
 δ)
 παρέχει κατάλογο των συστημάτων συγκράτησης παιδιών Isofix «ημικαθολικής» κατηγορίας, «περιορισμένης» κατηγορίας ή κατηγορίας «ειδικού οχήματος», που αρμόζουν στη συγκεκριμένη


text:
θέση Isofix του οχήματος, δηλώνοντας την ομάδα σωματικής μάζας και την κατηγορία μεγέθους Isofix για τις οποίες προορίζονται τα συστήματα συγκράτησης παιδιών Isofiχ·
 ε)
 παρέχει ενσωματωμένο σύστημα συγκράτησης παιδιού, σημειώνοντας την (τις) ομάδα(-ες) σωματικής μάζας για την(τις) οποία(-ες) προορίζεται το σύστημα και την αντίστοιχη μορφή(-ές) του·
 στ)
 παρέχει οποιονδήποτε συνδυασμό των α), β), γ), δ) και ε)·
 ζ)
 υποδεικνύει την (τις) ομάδα(-ες) σωματικής μάζας του παιδιού που δεν πρέπει να μεταφέρεται στη συγκεκριμένη θέση καθημένου.
 Αν μια θέση καθημένου είναι κατάλληλη μόνο για συστήματα συγκράτησης παιδιών με μέτωπο προς τα εμπρός, αυτό πρέπει να δηλώνεται.
 Πίνακες σε κατάλληλη μορφή για τις πληροφορίες αυτές δίνονται στο προσάρτημα 3 του παρόντος παραρτήματος.
 1.2.
 Ως σύστημα συγκράτησης παιδιών ή σύστημα συγκράτησης παιδιών Isofix, της «καθολικής» κατηγορίας, νοείται ένα σύστημα συγκράτησης παιδιών εγκεκριμένο σύμφωνα με την «καθολική» κατηγορία του κανονισμού αριθ. 44 συμπλήρωμα 5 στη σειρά τροπολογιών 03. Οι θέσεις καθημένων ή οι θέσεις Isofix, οι οποίες ορίζονται από τον κατασκευαστή ως κατάλληλες για την τοποθέτηση συστημάτων συγκράτησης παιδιών ή συστημάτων συγκράτησης παιδιών Isofix πρέπει να είναι σύμφωνες προς τις διατάξεις του προσαρτήματος 1 ή 2 του παρόντος παραρτήματος. Κατά περίπτωση, οποιοσδήποτε περιορισμός στην ταυτόχρονη χρήση σε γειτονικές θέσεις των συστημάτων συγκράτησης παιδιών Isofix ή/και μεταξύ θέσεων Isofix και θέσεων καθημένων για ενήλικες πρέπει να αναφέρεται στον πίνακα 2 του προσαρτήματος 3 του παρόντος παραρτήματος.
 Προσάρτημα 1
 ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΤΟΠΟΘΕΤΗΣΗ ΣΥΣΤΗΜΑΤΩΝ ΣΥΓΚΡΑΤΗΣΗΣ ΠΑΙΔΙΩΝ «ΚΑΘΟΛΙΚΗΣ» ΚΑΤΗΓΟΡΙΑΣ ΠΟΥ ΤΟΠΟΘΕΤΟΥΝΤΑΙ ΜΑΖΙ ΜΕ ΤΟΝ ΕΞΟΠΛΙΣΜΟ ΤΩΝ ΖΩΝΩΝ ΑΣΦΑΛΕΙΑΣ ΤΟΥ ΟΧΗΜΑΤΟΣ
 1. ΓΕΝΙΚΑ
 1.1.
 Η διαδικασία δοκιμής και οι απαιτήσεις του παρόντος προσαρτήματος χρησιμοποιούνται με σκοπό να προσδιοριστεί κατά πόσον οι θέσεις καθημένων είναι κατάλληλες για την τοποθέτηση συστημάτων συγκράτησης παιδιών «καθολικής» κατηγορίας.
 1.2.
 Οι δοκιμές πραγματοποιούνται είτε στο ίδιο το όχημα είτε σε αντιπροσωπευτικό τμήμα του οχήματος.
 2. ΔΙΑΔΙΚΑΣΙΑ ΔΟΚΙΜΗΣ
 2.1.
 Το κάθισμα προσαρμόζεται στην πιο πίσω και πιο χαμηλή θέση.
 2.2.
 Το ερεισίνωτο του καθίσματος τίθεται σύμφωνα με τη γωνία που έχει ορίσει ο κατασκευαστής. Αν δεν υπάρχει σχετική προδιαγραφή, σχηματίζεται γωνία 25 μοιρών από την κατακόρυφο ή την πλησιέστερη σταθερή θέση του ερεισίνωτου.
 2.3.
 Η αγκύρωση του ώμου τίθεται στη χαμηλότερη θέση.
 2.4.
 Επάνω στο ερεισίνωτο και στο μαξιλάρι τοποθετείται βαμβακερό ύφασμα.
 2.5.
 Τοποθετείται το εξάρτημα (όπως περιγράφεται στο σχήμα 1 του παρόντος προσαρτήματος) επάνω στο κάθισμα του οχήματος.
 2.6.
 Αν το κάθισμα είναι σχεδιασμένο για να δέχεται καθολικό σύστημα συγκράτησης παιδιού με μέτωπο και προς τα εμπρός ή προς τα πίσω, ακολουθούνται οι παράγραφοι 2.6.1, 2.7, 2.8, 2.9. και 2.10. Αν το κάθισμα είναι σχεδιασμένο για να δέχεται καθολικό σύστημα συγκράτησης παιδιού με μέτωπο μόνο προς τα εμπρός, ακολουθούνται οι παράγραφοι 2.6.2, 2.7, 2.8, 2.9. και 2.10.
 2.6.1.
 Τοποθετείται ο ιμάντας της ζώνης ασφαλείας γύρω από το εξάρτημα περίπου στην ορθή θέση όπως δείχνουν τα σχήματα 2 και 3 και κατόπιν ασφαλίζεται η πόρπη.
 2.6.2.
 Τοποθετείται ο ιμάντας της ζώνης ασφαλείας περίπου στην ορθή θέση γύρω από το χαμηλότερο σημείο του εξαρτήματος με ακτίνα 150 mm, όπως δείχνει το σχήμα 3 και κατόπιν ασφαλίζεται η πόρπη.
 2.7.
 Εξασφαλίζεται ότι το εξάρτημα έχει τοποθετηθεί


text:
έτσι ώστε η διάμεσος του να συμπίπτει με την εμφανή διάμεσο του καθίσματος ± 25 mm, με τη διάμεσό του παράλληλη προς τη διάμεσο του οχήματος.
 2.8.
 Εξασφαλίζεται ότι αφαιρείται ο χαλαρωμένος ιμάντας. Χρησιμοποιείται επαρκής δύναμη για να αφαιρεθεί η χαλάρωση του ιμάντα χωρίς όμως να ασκείται τάση.
 2.9.
 Ασκείται πίεση στο κέντρο του μετώπου του εξαρτήματος δύναμης 100Ν ± 10 Ν, παράλληλα προς την κάτω επιφάνεια και κατόπιν παύεται η άσκηση της δύναμης.
 2.10.
 Ασκείται κατακόρυφα προς τα κάτω στο κέντρο της άνω επιφάνειας του εξαρτήματος δύναμη 100Ν ± 10 Ν και κατόπιν παύεται η άσκηση δύναμης.
 3. ΑΠΑΙΤΗΣΕΙΣ
 3.1.
 Η βάση του εξαρτήματος αγγίζει το εμπρός και το πίσω μέρος της επιφάνειας του μαξιλαριού του καθίσματος. Αν δεν το αγγίζει λόγω του κενού που αφήνει η ζώνη ασφαλείας με το εξάρτημα δοκιμής, το κενό καλύπτεται μέχρι την κάτω επιφάνεια του εξαρτήματος δοκιμής.
 3.2.
 Το τμήμα της ζώνης κάτω του υπογαστρίου πρέπει να αγγίζει το εξάρτημα και από τις δύο πλευρές στο πίσω μέρος της διαδρομής περιτύλιξης της ζώνης (βλέπε σχήμα 3).
 3.3.
 Αν δεν πληρούνται οι ανωτέρω απαιτήσεις με τις προσαρμογές που ορίζουν οι παράγραφοι 2.1, 2.2. και 2.3, το κάθισμα, το ερεισίνωτο του καθίσματος και οι αγκυρώσεις των ζωνών ασφαλείας προσαρμόζονται σε άλλη θέση που υποδεικνύει ο κατασκευαστής για τη συνήθη χρήση, οπότε επαναλαμβάνεται η ανωτέρω διαδικασία τοποθέτησης και επαληθεύεται εκ νέου κατά πόσο πληρούνται οι απαιτήσεις. Αυτή η εναλλακτική θέση πρέπει να περιλαμβάνεται ως πληροφορία στον πίνακα 1 που παρατίθεται στο προσάρτημα 3 του παρόντος παραρτήματος.
 Σχήμα 1
 Προδιαγραφές της ιδιοδιάταξης
 Σχήμα 2
 Εγκατάσταση του εξαρτήματος στη θέση καθημένου του οχήματος (βλέπε παράγραφο 2.6.1)
 Σχήμα 3
 Έλεγχος συμβατότητας (βλέπε παραγράφους 2.6.1 και 3.2)
 Προσάρτημα 2
 ΔΙΑΤΑΞΕΙΣ ΣΧΕΤΙΚΑ ΜΕ ΤΗΝ ΤΟΠΟΘΕΤΗΣΗ ΣΥΣΤΗΜΑΤΩΝ ΣΥΓΚΡΑΤΗΣΗΣ ISOFIX ΓΙΑ ΠΑΙΔΙΑ, ΜΕ ΜΕΤΩΠΟ ΠΡΟΣ ΤΑ ΕΜΠΡΟΣ ΚΑΙ ΜΕ ΜΕΤΩΠΟ ΠΡΟΣ ΤΑ ΠΙΣΩ, «ΚΑΘΟΛΙΚΗΣ» ΚΑΙ «ΗΜΙΚΑΘΟΛΙΚΗΣ» ΚΑΤΗΓΟΡΙΑΣ, ΣΕ ΘΕΣΕΙΣ ISOFIX
 1. ΓΕΝΙΚΑ
 1.1.
 Η διαδικασία δοκιμής και οι απαιτήσεις του παρόντος προσαρτήματος χρησιμοποιούνται με σκοπό να προσδιοριστεί κατά πόσον οι θέσεις καθημένων Isofix είναι κατάλληλες για την τοποθέτηση συστημάτων συγκράτησης παιδιών Isofix «καθολικής» και «ημικαθολικής» κατηγορίας.
 1.2.
 Οι δοκιμές πραγματοποιούνται είτε στο ίδιο το όχημα είτε σε αντιπροσωπευτικό τμήμα του οχήματος.
 2. ΔΙΑΔΙΚΑΣΙΑ ΔΟΚΙΜΗΣ
 Για οποιαδήποτε θέση Isofix στο όχημα, όπως επισημαίνεται από τον κατασκευαστή του οχήματος στον πίνακα 2 του προσαρτήματος 3, πρέπει να ελέγχεται το κατά πόσον το κάθισμα είναι σχεδιασμένο για να δέχεται το(τα) αντίστοιχο(-α) εξάρτημα(-τα) συγκράτησης παιδιού:
 2.1.
 Κατά τον έλεγχο ενός εξαρτήματος συγκράτησης παιδιού σε κάθισμα, το κάθισμα αυτό μπορεί να προσαρμόζεται κατά μήκος στην απώτερη πίσω θέση του και στη χαμηλότερη θέση του.
 2.2.
 Το ερεισίνωτο του καθίσματος προσαρμόζεται στη θέση που έχει ορίσει ο κατασκευαστής και η διάταξη συγκράτησης της κεφαλής προσαρμόζεται στη χαμηλότερη και στην απώτερη πίσω θέση. Ελλείψει προδιαγραφών, χρησιμοποιείται γωνία του ερεισίνωτου του καθίσματος που να αντιστοιχεί σε γωνία του κορμού 25° από τον κάθετο άξονα ή από την πλησιέστερη σταθερή θέση του ερεισίνωτου.
 Κατά τον έλεγχο ενός εξαρτήματος συγκράτησης παιδιών σε πίσω κάθισμα, η θέση καθημένου του οχήματος που βρίσκεται μπροστά από


text:
το ερεισίνωτο δύναται να προσαρμοστεί κατά μήκος προς τα εμπρός αλλά όχι περισσότερο από τη μέση θέση μεταξύ της απώτερης πίσω και της απώτερης έμπροσθεν θέσης. Η γωνία του ερεισίνωτου του καθίσματος μπορεί επίσης να προσαρμοστεί, αλλά όχι σε περισσότερο ορθή γωνία από εκείνη που αντιστοιχεί σε γωνία του κορμού 15°.
 2.3.
 Επάνω στο ερεισίνωτο και στο μαξιλάρι τοποθετείται βαμβακερό ύφασμα.
 2.4.
 Το εξάρτημα συγκράτησης παιδιών τοποθετείται στη θέση Isofix.
 2.5.
 Προς το σύστημα αγκυρώσεων Isofix, στο κέντρο μεταξύ των αγκυρώσεων Isofix, ασκείται πίεση δύναμης 100 Ν ± 10 Ν, παράλληλα προς την κάτω επιφάνεια, και κατόπιν παύει η άσκηση της δύναμης.
 2.6.
 Το εξάρτημα συγκράτησης παιδιών στερεώνεται στο σύστημα συγκρατήσεων Isofix.
 2.7.
 Ασκείται κατακόρυφα προς τα κάτω στο κέντρο της άνω επιφάνειας του εξαρτήματος δύναμη 100 Ν ± 10 Ν και κατόπιν παύεται η άσκηση δύναμης.
 3. ΑΠΑΙΤΗΣΕΙΣ
 Οι ακόλουθοι όροι δοκιμής εφαρμόζονται για το(τα) εξάρτημα(-τα) συγκράτησης παιδιών όταν τοποθετείται(-ούνται) στη θέση Isofix. Δεν απαιτείται η δυνατότητα μετακίνησης του(των) εξαρτήματος(-των) συγκράτησης παιδιών μέσα και έξω από τη θέση Isofix με αυτούς τους όρους.
 3.1.
 Θα πρέπει να είναι δυνατή η τοποθέτηση του(των) εξαρτήματος(-των) συγκράτησης παιδιών χωρίς παρεμβολές στο εσωτερικό του οχήματος. Η βάση του(των) εξαρτήματος(-των) συγκράτησης παιδιών πρέπει να έχει γωνία βήματος 15° ± 10°, επάνω από το οριζόντιο επίπεδο που διέρχεται από το σύστημα των συγκρατήσεων Isofix.
 3.2.
 Η τυχόν άνω συγκράτηση πρόσδεσης Isofix πρέπει να παραμένει προσβάσιμη.
 3.3.
 Αν δεν πληρούνται οι ανωτέρω απαιτήσεις με τις προσαρμογές που ορίζονται στην παραπάνω παράγραφο 2, τα καθίσματα, τα ερεισίνωτα του καθίσματος και οι διατάξεις συγκράτησης της κεφαλής προσαρμόζονται σε άλλες θέσεις που υποδεικνύονται από τον κατασκευαστή για τη συνήθη χρήση και, στη συνέχεια, επαναλαμβάνεται η παραπάνω διαδικασία τοποθέτησης και επαληθεύεται κατά πόσον πληρούνται οι απαιτήσεις. Αυτές οι εναλλακτικές θέσεις πρέπει να περιλαμβάνονται ως πληροφορία στον πίνακα 2 που παρατίθεται στο προσάρτημα 3 του παρόντος παραρτήματος.
 3.4.
 Αν δεν πληρούνται οι ανωτέρω απαιτήσεις κατά την παρουσία ορισμένων αποσπώμενων στοιχείων εσωτερικής διαρρύθμισης, τα στοιχεία αυτά δύνανται να αφαιρεθούν και, στη συνέχεια, πρέπει να επαληθευθεί εκ νέου κατά πόσον πληρούνται οι απαιτήσεις της παραγράφου 3. Σε αυτή την περίπτωση, οι σχετικές πληροφορίες πρέπει να περιλαμβάνονται στον πίνακα 2 του προσαρτήματος 3 του παρόντος παραρτήματος.
 4. ΟΙ ΚΑΤΗΓΟΡΙΕΣ ΜΕΓΕΘΟΥΣ ΚΑΙ ΟΙ ΙΔΙΟΔΙΑΤΑΞΕΙΣ ΤΟΥ ΣΥΣΤΗΜΑΤΟΣ ΣΥΓΚΡΑΤΗΣΗΣ ΠΑΙΔΙΩΝ ISOFIX ΕΙΝΑΙ ΟΙ ΕΞΗΣ:
 A
 —
 ISO/F3: Πλήρους ύψους σύστημα συγκράτησης παιδιών με μέτωπο προς τα εμπρός
 B
 —
 ISO/F2: Μειωμένου ύψους σύστημα συγκράτησης παιδιών με μέτωπο προς τα εμπρός
 B1
 —
 ISO/F2X: Μειωμένου ύψους σύστημα συγκράτησης παιδιών με μέτωπο προς τα εμπρός
 C
 —
 ISO/R3: Πλήρους μεγέθους σύστημα συγκράτησης παιδιών με μέτωπο προς τα πίσω
 D
 —
 ISO/R2: Μειωμένου μεγέθους σύστημα συγκράτησης παιδιών με μέτωπο προς τα πίσω
 E
 —
 ISO/R1: Σύστημα συγκράτησης βρεφών με μέτωπο προς τα πίσω
 F
 —
 ISO/L1: Σύστημα συγκράτησης παιδιών με μέτωπο προς την αριστερή πλευρά (πορτ μπεμπέ)
 G
 —
 ISO/L2: Σύστημα συγκράτησης παιδιών με μέτωπο προς τη δεξιά πλευρά (πορτ μπεμπέ)
 Οι παρακάτω ιδιοδιατάξεις πρέπει να κατασκευάζονται με μάζα μεταξύ 5 και 15 kg και πρέπει να έχουν κατάλληλη αντοχή


text:
και ακαμψία, ώστε να ανταποκρίνονται στις λειτουργικές απαιτήσεις.
 Ομάδα σωματικής μάζας
 Κατηγορίες μεγέθους Isofix
 Ιδιοδιάταξη
 0 – έως 10 kg
 F
 ISO/L1
 G
 ISO/L2
 E
 ISO/R1
 0+ - έως 13 kg
 C
 ISO/R3
 D
 ISO/R2
 E
 ISO/R1
 I - 9 έως 18 kg
 A
 ISO/F3
 B
 ISO/
 B1
 ISO/F2X
 C
 ISO/R3
 D
 ISO/R2
 4.1. Πλήρους ύψους σύστημα συγκράτησης παιδιών με μέτωπο προς τα εμπρός
 Σχήμα 1
 ISO/F3 διαστάσεις ενός πλήρους ύψους συστήματος συγκράτησης παιδιών με μέτωπο προς τα εμπρός (ύψος 720 mm) — Κατηγορία μεγέθους Isofix A
 4.2. Μειωμένου ύψους σύστημα συγκράτησης παιδιών με μέτωπο προς τα εμπρός
 Σχήμα 2
 ISO/F2 διαστάσεις ενός μειωμένου ύψους συστήματος συγκράτησης παιδιών με μέτωπο προς τα εμπρός, (ύψος 650 mm) — Κατηγορία μεγέθους Isofix B
 4.3. Μειωμένου ύψους σύστημα συγκράτησης παιδιών με σχήμα πλάτης και με μέτωπο προς τα εμπρός, δεύτερης έκδοσης
 Σχήμα 3
 ISO/F2X διαστάσεις ενός μειωμένου ύψους συστήματος συγκράτησης παιδιών με μέτωπο προς τα εμπρός, δεύτερης έκδοσης (ύψος 650 mm) — Κατηγορία μεγέθους Isofix B1
 4.4. Πλήρους ύψους σύστημα συγκράτησης παιδιών με μέτωπο προς τα πίσω
 Σχήμα 4
 ISO/R3 διαστάσεις ενός πλήρους ύψους συστήματος συγκράτησης παιδιών με μέτωπο προς τα πίσω — Κατηγορία μεγέθους Isofix C
 4.5. Μειωμένου ύψους σύστημα συγκράτησης παιδιών με μέτωπο προς τα πίσω
 Σχήμα 5
 ISO/R2 διαστάσεις ενός μειωμένου ύψους συστήματος συγκράτησης παιδιών με μέτωπο προς τα πίσω — Κατηγορία μεγέθους Isofix D
 4.6. Σύστημα συγκράτησης βρεφών με μέτωπο προς τα πίσω
 Σχήμα 6
 ISO/R1 διαστάσεις συστήματος συγκράτησης βρεφών με μέτωπο προς τα πίσω — Κατηγορία μεγέθους Isofix E
 4.7. Σύστημα συγκράτησης παιδιών με μέτωπο προς τα πλάγια
 Σχήμα 7
 Διαστάσεις συστήματος συγκράτησης παιδιών με μέτωπο προς τα πλάγια — ISO/L1 — Κατηγορία μεγέθους Isofix F ή συμμετρικά αντίθετη — ISO/L2 — Κατηγορία μεγέθους Isofix G
 Προσάρτημα 3
 Πίνακας 1
 Πίνακας με τις πληροφορίες των οδηγιών χρήσης του οχήματος για τα συστήματα συγκράτησης παιδιών καταλληλότητα της τοποθέτησης των διαφόρων θέσεων καθημένων
 Ομάδα σωματικής μάζας
 Θέση καθημένου (ή άλλο σημείο)
 Εμπρόσθια θέση συνεπιβάτη
 Πίσω ακριανή
 Πίσω κεντρική
 Ενδιάμεση ακριανή
 Ενδιάμεση κεντρική
 ομάδα 0 έως 10 kg
 ομάδα 0+ έως 13 kg
 ομάδα I 9 έως 18 kg
 ομάδα II 15 έως 25 kg
 ομάδα III 22 έως 36 kg
 Επεξήγηση των στοιχείων που πρέπει να εισάγονται στον παραπάνω πίνακα:
 U
 =
 Κατάλληλη για συστήματα συγκράτησης «καθολικής» κατηγορίας εγκεκριμένα για χρήση από αυτή την ομάδα σωματικής μάζας.
 UF
 =
 Κατάλληλη για συστήματα συγκράτησης με μέτωπο προς τα εμπρός «καθολικής» κατηγορίας εγκεκριμένα για χρήση από αυτή την ομάδα σωματικής μάζας.
 L
 =
 Κατάλληλη για ειδικά συστήματα συγκράτησης παιδιών αναφερόμενα σε συνημμένο κατάλογο. Τα συστήματα αυτά μπορούν να είναι «ειδικού οχήματος», «περιορισμένης» ή «ημικαθολικής» κατηγορίας.
 B
 =
 Ενσωματωμένο σύστημα συγκράτησης εγκεκριμένο για τη συγκεκριμένη ομάδα σωματικής μάζας.
 X
 =
 Θέση καθημένου ακατάλληλη για παιδιά αυτής της ομάδας σωματικής μάζας.
 Πίνακας 2
 Πίνακας με τις πληροφορίες των οδηγιών χρήσης του οχήματος σχετικά με την καταλληλότητα της τοποθέτησης συστημάτων συγκράτησης παιδιών ISOFIX για διάφορες θέσεις ISOFIX
 Ομάδα σωματικής μάζας
 Κατηγορία μεγέθους
 Ιδιοδιάταξη
 Θέσεις Isofix του οχήματος
 Εμπρόσθια θέση συνεπιβάτη
 Πίσω ακριανή
 Πίσω κεντρική
 Ενδιάμεση


text:
ακριανή
 Ενδιάμεση κεντρική
 Άλλες θέσεις
 φορητή κούνια (πορτ-μπεμπέ)
 F
 ISO/L1
 G
 ISO/L2
 (1)
 0 - έως 10 kg
 E
 ISO/R1
 (1)
 0+ - έως 13 kg
 E
 ISO/R1
 D
 ISO/R2
 C
 ISO/R3
 (1)
 I – 9 έως 18 kg
 D
 ISO/R2
 C
 ISO/R3
 B
 ISO/F2
 B1
 ISO/F2X
 A
 ISO/F3
 (1)
 II – 15 έως 25 kg
 (1)
 III – 22 έως 36 kg
 (1)
 Επεξήγηση των στοιχείων που πρέπει να εισάγονται στον παραπάνω πίνακα:
 IUF
 =
 κατάλληλο για συστήματα συγκράτησης παιδιών Isofix με μέτωπο προς τα εμπρός, «καθολικής» κατηγορίας, εγκεκριμένα για χρήση από αυτή την ομάδα σωματικής μάζας.
 IL
 =
 κατάλληλο για ειδικά συστήματα συγκράτησης παιδιών Isofix που παρατίθενται στον συνημμένο κατάλογο. Αυτά τα συστήματα Isofix μπορούν να είναι «ειδικού οχήματος», «περιορισμένης» ή «ημικαθολικής» κατηγορίας.
 X
 =
 θέση Isofix μη κατάλληλη για συστήματα συγκράτησης παιδιών Isofix αυτής της ομάδας σωματικής μάζας ή/και αυτής της κατηγορίας μεγέθους.
 (1) Για τα συστήματα συγκράτησης παιδιών που δεν φέρουν τον κωδικό ταυτοποίησης της κατηγορίας μεγέθους ISO/XX (A έως G), για την εκάστοτε ομάδα σωματικής μάζας, ο κατασκευαστής του οχήματος επισημαίνει το(τα) ειδικό(-ά) σύστημα(-τα) συγκράτησης παιδιών Isofix που συνιστάται(-όνται) για κάθε θέση.
 Προσάρτημα 4
 Τοποθέτηση ανδρεικέλου παιδιού ηλικίας δέκα ετών
 α)
 Το κάθισμα προσαρμόζεται στην απώτερη πίσω θέση.
 β)
 Το ύψος του καθίσματος προσαρμόζεται σύμφωνα με τις προδιαγραφές του κατασκευαστή. Αν δεν υπάρχουν σχετικές προδιαγραφές, το κάθισμα προσαρμόζεται στη χαμηλότερη θέση.
 γ)
 Το ερεισίνωτο του καθίσματος προσαρμόζεται σύμφωνα με τη γωνία που έχει ορίσει ο κατασκευαστής. Αν δεν υπάρχουν σχετικές προδιαγραφές, σχηματίζεται γωνία 25 μοιρών από την κατακόρυφο ή την πλησιέστερη σταθερή θέση του ερεισίνωτου.
 δ)
 Η αγκύρωση του ώμου τοποθετείται στη χαμηλότερη θέση.
 ε)
 Το ανδρείκελο τοποθετείται στο κάθισμα, εξασφαλίζοντας ότι η λεκάνη είναι σε επαφή με το ερεισίνωτο του καθίσματος.
 στ)
 Το διάμηκες επίπεδο που διέρχεται από τη διάμεσο του ανδρείκελου θα συμπίπτει με την εμφανή διάμεσο του καθίσματος.
 ΠΑΡΑΡΤΗΜΑ 18
 ΔΟΚΙΜΕΣ ΣΕ ΔΙΑΤΑΞΕΙΣ ΥΠΕΝΘΥΜΙΣΗΣ ΧΡΗΣΗΣ ΖΩΝΩΝ ΑΣΦΑΛΕΙΑΣ
 1. Η προειδοποίηση πρώτου επιπέδου πρέπει να δοκιμάζεται σύμφωνα με τις ακόλουθες συνθήκες:
 α)
 η ζώνη ασφαλείας δεν είναι προσδεδεμένη·
 β)
 ο κινητήρας βρίσκεται σε στάση ή βραδυπορία και το όχημα δεν κινείται ούτε προς τα εμπρός ούτε προς τα πίσω·
 γ)
 ο μοχλός ταχυτήτων είναι στο νεκρό·
 δ)
 ο διακόπτης εκκίνησης τίθεται σε λειτουργία.
 2. Η προειδοποίηση δεύτερου επιπέδου πρέπει να δοκιμάζεται σύμφωνα με τις ακόλουθες συνθήκες:
 α)
 η ζώνη ασφαλείας δεν είναι προσδεδεμένη·
 β)
 το όχημα που υποβάλλεται σε δοκιμή οδηγείται με μία ή περισσότερες από τις συνθήκες που περιγράφονται στις παραγράφους 2.1. έως 2.3. του παρόντος παραρτήματος κατ’ επιλογή του κατασκευαστή.
 2.1. Το όχημα που υποβάλλεται σε δοκιμή επιταχύνεται σε 25 –0/+10 km/h από τη θέση στάσης και συνεχίζει με την ίδια ταχύτητα.
 2.2. Το όχημα που υποβάλλεται σε δοκιμή οδηγείται προς τα εμπρός έως τουλάχιστον 500 m από τη θέση στάσης.
 2.3. Το όχημα υποβάλλεται σε δοκιμή όταν βρίσκεται σε κατάσταση κανονικής λειτουργίας για τουλάχιστον 60 δευτερόλεπτα.
 3. Ένα σύστημα όπου η προειδοποίηση πρώτου επιπέδου σταματά μετά την πάροδο κάποιου χρόνου, η προειδοποίηση δεύτερου επιπέδου πρέπει να δοκιμάζεται σύμφωνα με την


text:
 31.7.2012
 EL
 Επίσημη Εφημερίδα της Ευρωπαϊκής Ένωσης
 L 204/20
 ΣΥΜΦΩΝΙΑ ΕΤΑΙΡΙΚΗΣ ΣΧΕΣΗΣ ΚΑΙ ΣΥΝΕΡΓΑΣΙΑΣ
 μεταξύ της Ευρωπαϊκής Ένωσης και των κρατών μελών της αφενός, και της Δημοκρατίας του Ιράκ αφετέρου
 ΤΟ ΒΑΣΙΛΕΙΟ ΤΟΥ ΒΕΛΓΙΟΥ,
 Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ,
 Η ΤΣΕΧΙΚΗ ΔΗΜΟΚΡΑΤΙΑ,
 ΤΟ ΒΑΣΙΛΕΙΟ ΤΗΣ ΔΑΝΙΑΣ,
 Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ,
 Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ,
 Η ΙΡΛΑΝΔΙΑ,
 Η ΕΛΛΗΝΙΚΗ ΔΗΜΟΚΡΑΤΙΑ,
 ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ,
 Η ΓΑΛΛΙΚΗ ΔΗΜΟΚΡΑΤΙΑ,
 Η ΙΤΑΛΙΚΗ ΔΗΜΟΚΡΑΤΙΑ,
 Η ΚΥΠΡΙΑΚΗ ΔΗΜΟΚΡΑΤΙΑ,
 Η ΔΗΜΟΚΡΑΤΙΑ ΤΗΣ ΛΕΤΟΝΙΑΣ,
 Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ,
 ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ,
 Η ΔΗΜΟΚΡΑΤΙΑ ΤΗΣ ΟΥΓΓΑΡΙΑΣ,
 Η ΜΑΛΤΑ,
 ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ,
 Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ,
 Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ,
 Η ΠΟΡΤΟΓΑΛΙΚΗ ΔΗΜΟΚΡΑΤΙΑ,
 Η ΡΟΥΜΑΝΙΑ,
 Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ,
 Η ΣΛΟΒΑΚΙΚΗ ΔΗΜΟΚΡΑΤΙΑ,
 Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ,
 ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ,
 ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΤΗΣ ΒΟΡΕΙΑΣ ΙΡΛΑΝΔΙΑΣ,
 συμβαλλόμενα μέρη της Συνθήκης για την Ευρωπαϊκή Ένωση και της Συνθήκης για τη λειτουργία της Ευρωπαϊκής Ένωσης, εφεξής καλούμενα «τα κράτη μέλη», και
 Η ΕΥΡΩΠΑΪΚΗ ΕΝΩΣΗ, εφεξής καλούμενη «η Ένωση»,
 αφενός, και
 Η ΔΗΜΟΚΡΑΤΙΑ ΤΟΥ ΙΡΑΚ, εφεξής καλούμενη «το Ιράκ»,
 αφετέρου,
 εφεξής από κοινού καλούμενα «τα συμβαλλόμενα μέρη»,
 ΕΚΤΙΜΩΝΤΑΣ τους δεσμούς μεταξύ της Ευρωπαϊκής Ένωσης, των κρατών μελών της και του Ιράκ και τις κοινές τους αξίες,
 ΑΝΑΓΝΩΡΙΖΟΝΤΑΣ ότι η Ένωση, τα κράτη μέλη της και το Ιράκ επιθυμούν να ενισχύσουν τους εν λόγω δεσμούς και να αναπτύξουν το εμπόριο και τη συνεργασία, με την υποστήριξη του πολιτικού διαλόγου,
 ΕΚΤΙΜΩΝΤΑΣ τη σημασία που αποδίδουν τα συμβαλλόμενα μέρη στους σκοπούς και τις αρχές του Χάρτη των Ηνωμένων Εθνών, καθώς και στον σεβασμό των ανθρώπινων δικαιωμάτων, των δημοκρατικών αρχών και των πολιτικών και οικονομικών ελευθεριών, οι οποίες αποτελούν το ίδιο το θεμέλιο της εταιρικής σχέσης,
 ΕΠΙΒΕΒΑΙΩΝΟΝΤΑΣ την προσήλωσή τους στις δημοκρατικές αρχές, στα ανθρώπινα δικαιώματα και τις θεμελιώδεις ελευθερίες όπως ορίζονται στην Παγκόσμια Διακήρυξη των Ηνωμένων Εθνών για τα Ανθρώπινα Δικαιώματα και σε άλλες σχετικές διεθνείς πράξεις περί των ανθρώπινων δικαιωμάτων,
 ΑΝΑΓΝΩΡΙΖΟΝΤΑΣ τη μεγάλη σημασία της αειφόρου και κοινωνικής ανάπτυξης, η οποία θα πρέπει να συμβαδίζει με την οικονομική ανάπτυξη,
 ΑΝΑΓΝΩΡΙΖΟΝΤΑΣ τη σημασία της ενίσχυσης της μεταξύ τους συνεργασίας και την κοινή βούλησή τους να εδραιώσουν, να εμβαθύνουν και να διαφοροποιήσουν τις σχέσεις τους στους τομείς αμοιβαίου ενδιαφέροντος επί τη βάσει του σεβασμού της κυριαρχίας, της ισότητας, της έλλειψης διακρίσεων, του κράτους δικαίου και της χρηστής διακυβέρνησης, του σεβασμού προς το φυσικό περιβάλλον και του αμοιβαίου οφέλους,
 ΑΝΑΓΝΩΡΙΖΟΝΤΑΣ την ανάγκη υποστήριξης των προσπαθειών που καταβάλλει το Ιράκ για τη συνέχιση των πολιτικών και οικονομικών μεταρρυθμίσεων και της οικονομικής ανασυγκρότησης, καθώς και για τη βελτίωση των συνθηκών διαβίωσης των φτωχών και μειονεκτούντων στρωμάτων του πληθυσμού,
 ΑΝΑΓΝΩΡΙΖΟΝΤΑΣ την ανάγκη να ενισχυθεί ο ρόλος των γυναικών στον πολιτικό τομέα, στον τομέα των ατομικών ελευθεριών και στον κοινωνικό, οικονομικό και πολιτιστικό τομέα, καθώς και να καταπολεμηθούν οι διακρίσεις,
 ΕΠΙΘΥΜΩΝΤΑΣ να δημιουργήσουν ευνοϊκές συνθήκες για ουσιαστική ανάπτυξη και διαφοροποίηση των συναλλαγών μεταξύ της Ένωσης και του Ιράκ και να προωθήσουν την εμπορική και οικονομική συνεργασία στους τομείς της οικονομίας, του εμπορίου, των επενδύσεων, της επιστήμης και τεχνολογίας και του πολιτισμού,
 ΑΠΟΣΚΟΠΩΝΤΑΣ στην


text:
ανάπτυξη του εμπορίου, των επενδύσεων και αρμονικών οικονομικών σχέσεων μεταξύ των συμβαλλόμενων μερών βάσει των αρχών της οικονομίας της αγοράς,
 ΕΧΟΝΤΑΣ ΥΠΟΨΗ την ανάγκη δημιουργίας ευνοϊκών συνθηκών για τη βελτίωση του επιχειρησιακού και επενδυτικού περιβάλλοντος,
 ΕΧΟΝΤΑΣ ΕΠΙΓΝΩΣΗ της ανάγκης να βελτιωθούν οι συνθήκες που επηρεάζουν τις εμπορικές δραστηριότητες και τις επενδύσεις, καθώς και οι συνθήκες σε τομείς όπως η εγκατάσταση εταιρειών, η απασχόληση, η παροχή υπηρεσιών και η κυκλοφορία κεφαλαίων,
 ΛΑΜΒΑΝΟΝΤΑΣ ΥΠΟΨΗ το δικαίωμα των συμβαλλόμενων μερών να ρυθμίζουν την παροχή υπηρεσιών εντός των επικρατειών τους και να διασφαλίζουν την επίτευξη θεμιτών στόχων δημόσιας πολιτικής,
 ΛΑΜΒΑΝΟΝΤΑΣ ΥΠΟΨΗ τη δέσμευσή τους να ασκούν τις εμπορικές τους δραστηριότητες σύμφωνα με τη Συμφωνία του Μαρακές για τη σύσταση του Παγκόσμιου Οργανισμού Εμπορίου, της 15ης Απριλίου 1994 (εφεξής καλούμενη «συμφωνία για τον ΠΟΕ»), και στο πλαίσιο αυτό το αμοιβαίο ενδιαφέρον τους για την προσχώρηση του Ιράκ στην εν λόγω συμφωνία,
 ΑΝΑΓΝΩΡΙΖΟΝΤΑΣ τις ειδικές ανάγκες των αναπτυσσόμενων χωρών στο πλαίσιο του ΠΟΕ,
 ΑΝΑΓΝΩΡΙΖΟΝΤΑΣ το γεγονός ότι η τρομοκρατία, το οργανωμένο έγκλημα, η νομιμοποίηση παράνομων εσόδων και το λαθρεμπόριο ναρκωτικών συνιστούν σοβαρές απειλές για τη διεθνή σταθερότητα και ασφάλεια, καθώς και για την εκπλήρωση των στόχων της συνεργασίας τους,
 ΕΠΙΣΗΜΑΙΝΟΝΤΑΣ τη σημασία της προαγωγής και της ενίσχυσης της περιφερειακής συνεργασίας,
 ΕΠΙΒΕΒΑΙΩΝΟΝΤΑΣ ότι οι διατάξεις της παρούσας συμφωνίας, οι οποίες εμπίπτουν στο πεδίο εφαρμογής του τίτλου V του τρίτου μέρους της Συνθήκης για τη λειτουργία της Ευρωπαϊκής Ένωσης, δεσμεύουν το Ηνωμένο Βασίλειο και την Ιρλανδία ως ξεχωριστά συμβαλλόμενα μέρη και όχι ως μέρος της Ευρωπαϊκής Ένωσης, εκτός εάν η Ευρωπαϊκή Ένωση κοινοποιήσει στο Ιράκ ότι οιοδήποτε των δύο κρατών έχει δεσμευθεί επ’ αυτών των ζητημάτων ως μέρος της Ευρωπαϊκής Ένωσης σύμφωνα με το πρωτόκολλο (αριθ. 21) για τη θέση του Ηνωμένου Βασιλείου και της Ιρλανδίας όσον αφορά τον χώρο ελευθερίας, ασφάλειας και δικαιοσύνης, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης. Το αυτό ισχύει για τη Δανία, σύμφωνα με το πρωτόκολλο (αριθ. 22) σχετικά με τη θέση της Δανίας, το οποίο προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης,
 ΣΥΜΦΩΝΗΣΑΝ ΤΑ ΑΚΟΛΟΥΘΑ:
 Άρθρο 1
 Σύναψη εταιρικής σχέσης
 1. Συνάπτεται εταιρική σχέση μεταξύ της Ένωσης και των κρατών μελών της, αφενός, και του Ιράκ, αφετέρου.
 2. Οι στόχοι αυτής της εταιρικής σχέσης είναι οι εξής:
 α)
 να εξασφαλίσει το κατάλληλο πλαίσιο για τον πολιτικό διάλογο των συμβαλλόμενων μερών που θα επιτρέψει την ανάπτυξη πολιτικών σχέσεων·
 β)
 να προωθήσει το εμπόριο, τις επενδύσεις και τις αρμονικές οικονομικές σχέσεις μεταξύ των συμβαλλόμενων μερών και να ευνοήσει έτσι τη βιώσιμη οικονομική τους ανάπτυξη και
 γ)
 να θέσει τη βάση για τη νομοθετική, την οικονομική, την κοινωνική, τη χρηματοοικονομική και την πολιτιστική συνεργασία.
 Άρθρο 2
 Βάση
 Ο σεβασμός των δημοκρατικών αρχών και των ανθρώπινων δικαιωμάτων, όπως ορίζονται στην Παγκόσμια Διακήρυξη για τα Δικαιώματα του Ανθρώπου και σε άλλες σχετικές διεθνείς πράξεις για τα ανθρώπινα δικαιώματα, καθώς και της αρχής του κράτους δικαίου, αποτελεί τη βάση των εσωτερικών και διεθνών πολιτικών αμφοτέρων των συμβαλλόμενων μερών


text:
και συνιστά ουσιώδες στοιχείο της παρούσας συμφωνίας.
 ΤΙΤΛΟΣ I
 ΠΟΛΙΤΙΚΟΣ ΔΙΑΛΟΓΟΣ ΚΑΙ ΣΥΝΕΡΓΑΣΙΑ ΣΤΟΝ ΤΟΜΕΑ ΤΗΣ ΕΞΩΤΕΡΙΚΗΣ ΠΟΛΙΤΙΚΗΣ ΚΑΙ ΤΗΣ ΠΟΛΙΤΙΚΗΣ ΑΣΦΑΛΕΙΑΣ
 Άρθρο 3
 Πολιτικός διάλογος
 1. Καθιερώνεται τακτικός πολιτικός διάλογος μεταξύ των συμβαλλόμενων μερών. Ο διάλογος αυτός ενισχύει τις σχέσεις τους, συμβάλλει στην ανάπτυξη εταιρικής σχέσης και αυξάνει την αμοιβαία κατανόηση και την αλληλεγγύη.
 2. Ο πολιτικός διάλογος καλύπτει όλα τα θέματα κοινού ενδιαφέροντος, ιδίως δε την ειρήνη, την εξωτερική πολιτική και την πολιτική ασφάλειας, τον εθνικό διάλογο και τη συμφιλίωση, τη δημοκρατία, το κράτος δικαίου, τα ανθρώπινα δικαιώματα, τη χρηστή διακυβέρνηση και την περιφερειακή σταθερότητα και ολοκλήρωση.
 3. Ο πολιτικός διάλογος διεξάγεται σε ετήσια βάση σε υπουργικό επίπεδο και σε επίπεδο ανώτερων υπαλλήλων.
 Άρθρο 4
 Καταπολέμηση της τρομοκρατίας
 Τα συμβαλλόμενα μέρη επιβεβαιώνουν τη σημασία της καταπολέμησης της τρομοκρατίας και, σύμφωνα με τις διεθνείς συμβάσεις, του διεθνούς δικαίου των ανθρώπινων δικαιωμάτων, του ανθρωπιστικού δικαίου και του δικαίου για τους πρόσφυγες και με τις αντίστοιχες νομοθεσίες και κανονισμούς τους συμφωνούν να συνεργαστούν για την πρόληψη και την καταστολή των τρομοκρατικών ενεργειών. Προς τούτο, ενεργούν ειδικότερα:
 α)
 στο πλαίσιο της πλήρους εφαρμογής του ψηφίσματος 1373 (2001) του Συμβουλίου Ασφαλείας των ΗΕ και άλλων σχετικών ψηφισμάτων των ΗΕ, της Αντιτρομοκρατικής Στρατηγικής των ΗΕ, διεθνών συμβάσεων και πράξεων·
 β)
 ανταλλάσσοντας πληροφορίες για τις τρομοκρατικές ομάδες και τα δίκτυα υποστήριξής τους, σύμφωνα με το διεθνές και εθνικό δίκαιο και
 γ)
 ανταλλάσσοντας απόψεις για τα μέσα και τις μεθόδους που χρησιμοποιούνται κατά της τρομοκρατίας, μεταξύ άλλων στους τεχνικούς τομείς και στον τομέα της κατάρτισης, και ανταλλάσσοντας εμπειρίες όσον αφορά την πρόληψη της τρομοκρατίας.
 Τα συμβαλλόμενα μέρη παραμένουν προσηλωμένα στον στόχο να επιτευχθεί το συντομότερο δυνατό συμφωνία όσον αφορά τη γενική σύμβαση των Ηνωμένων Εθνών για τη διεθνή τρομοκρατία.
 Τα συμβαλλόμενα μέρη ανησυχούν έντονα για την υποκίνηση τρομοκρατικών ενεργειών και υπογραμμίζουν τη δέσμευσή τους να λάβουν κάθε αναγκαίο και κατάλληλο μέτρο σύμφωνα με το διεθνές και το εθνικό δίκαιο, ώστε να περιορίσουν την απειλή που συνιστά αυτή η υποκίνηση.
 Άρθρο 5
 Αντιμετώπιση της διάδοσης των όπλων μαζικής καταστροφής,
 Τα συμβαλλόμενα μέρη θεωρούν ότι η διάδοση των όπλων μαζικής καταστροφής (ΟΜΚ) και των μέσων παράδοσής τους, τόσο προς κρατικούς όσο και προς μη κρατικούς φορείς, αποτελεί μία από τις σοβαρότερες απειλές κατά της διεθνούς σταθερότητας και ασφάλειας. Συνεπώς, τα συμβαλλόμενα μέρη συμφωνούν να συνεργάζονται και να συμβάλλουν στην καταπολέμηση της διάδοσης των ΟΜΚ και των μέσων παράδοσής τους, μεριμνώντας για την πλήρη τήρηση και εφαρμογή σε εθνικό επίπεδο των υποχρεώσεων που έχουν αναλάβει στο πλαίσιο διεθνών συνθηκών και συμφωνιών για τον αφοπλισμό και τη μη διάδοση αυτών των όπλων, καθώς και άλλων διεθνών υποχρεώσεών τους στον συγκεκριμένο τομέα. Τα συμβαλλόμενα μέρη συμφωνούν ότι η παρούσα διάταξη αποτελεί ουσιαστικό στοιχείο αυτής της συμφωνίας.
 Τα συμβαλλόμενα μέρη συμφωνούν επιπλέον να συνεργάζονται και να συμβάλλουν στην καταπολέμηση της διάδοσης των ΟΜΚ και των μέσων παράδοσής τους:
 α)
 λαμβάνοντας μέτρα για την υπογραφή και την επικύρωση όλων των συναφών διεθνών πράξεων ή, αναλόγως, για την προσχώρηση στις πράξεις αυτές, και εξασφαλίζοντας την πλήρη εφαρμογή τους·
 β)
 θεσπίζοντας ένα αποτελεσματικό σύστημα εθνικών


text:
ελέγχων κατά την εξαγωγή, το οποίο, αφενός, θα καλύπτει τόσο την εξαγωγή όσο και τη διαμετακόμιση αγαθών που συνδέονται με τα ΟΜΚ, περιλαμβανομένου του ελέγχου της τελικής χρησιμοποίησης των τεχνολογιών διπλής χρήσης όσον αφορά τα ΟΜΚ, και, αφετέρου, θα περιλαμβάνει αυστηρές κυρώσεις σε περίπτωση παραβίασης των ελέγχων κατά την εξαγωγή.
 Τα συμβαλλόμενα μέρη συμφωνούν να καθιερώσουν τακτικό πολιτικό διάλογο, ο οποίος θα συνοδεύει και θα εδραιώνει τα στοιχεία αυτά.
 Άρθρο 6
 Φορητά όπλα και ελαφρύς οπλισμός
 1. Τα συμβαλλόμενα μέρη αναγνωρίζουν ότι η παράνομη κατασκευή, μεταφορά και κυκλοφορία φορητών όπλων και ελαφρού οπλισμού (ΦΟΕΟ), συμπεριλαμβανομένων των πυρομαχικών τους, καθώς και η άμετρη συγκέντρωση, η κακή διαχείριση, τα ανεπαρκώς ασφαλισμένα οπλοστάσια και η ανεξέλεγκτη διάδοσή τους συνιστούν σοβαρή απειλή κατά της ειρήνης και της διεθνούς ασφάλειας.
 2. Τα συμβαλλόμενα μέρη συμφωνούν να τηρούν και να εφαρμόζουν πλήρως τις αντίστοιχες υποχρεώσεις τους για την αντιμετώπιση του λαθρεμπορίου ΦΟΕΟ, συμπεριλαμβανομένων των πυρομαχικών τους, σύμφωνα με τις ισχύουσες διεθνείς συμφωνίες και τα ψηφίσματα του Συμβουλίου Ασφαλείας των Ηνωμένων Εθνών, καθώς και τις δεσμεύσεις που έχουν αναλάβει στο πλαίσιο άλλων διεθνών μέσων που εφαρμόζονται σε αυτόν τον τομέα, όπως το πρόγραμμα δράσης των Ηνωμένων Εθνών για την πρόληψη, την καταπολέμηση και την εξάλειψη της παράνομης διακίνησης ΦΟΕΟ υπό όλες της τις πτυχές.
 3. Τα συμβαλλόμενα μέρη αναλαμβάνουν να συνεργάζονται και να μεριμνούν για τον συντονισμό, τη συμπληρωματικότητα και τη συνέργεια των προσπαθειών τους για την αντιμετώπιση της παράνομης εμπορίας ΦΟΕΟ, συμπεριλαμβανομένων των πυρομαχικών τους, σε παγκόσμιο, περιφερειακό, υποπεριφερειακό και εθνικό επίπεδο και συμφωνούν να καθιερώσουν τακτικό πολιτικό διάλογο ο οποίος θα συνοδεύει και θα εδραιώνει αυτήν τη δέσμευση.
 Άρθρο 7
 Διεθνές Ποινικό Δικαστήριο
 1. Τα συμβαλλόμενα μέρη επιβεβαιώνουν ότι τα σοβαρότερα εγκλήματα που απασχολούν τη διεθνή κοινότητα στο σύνολό της δεν θα πρέπει να μένουν ατιμώρητα και ότι η δίωξή τους θα πρέπει να εξασφαλίζεται με μέτρα σε εθνικό ή σε διεθνές επίπεδο.
 2. Τα συμβαλλόμενα μέρη αναγνωρίζουν ότι το Ιράκ δεν αποτελεί ακόμη κράτος μέρος του Καταστατικού της Ρώμης για το Διεθνές Ποινικό Δικαστήριο, αλλά ότι εξετάζει τη δυνατότητα να προσχωρήσει σε αυτό στο μέλλον. Στο πλαίσιο αυτό, το Ιράκ θα προβεί στις δέουσες ενέργειες για να προσχωρήσει στο Καταστατικό της Ρώμης και στις συναφείς πράξεις, καθώς και για την κύρωση και την εφαρμογή αυτών.
 3. Τα συμβαλλόμενα μέρη επιβεβαιώνουν τη βούλησή τους να συνεργασθούν στο ζήτημα αυτό, μεταξύ άλλων μέσω της ανταλλαγής εμπειρίας σχετικά με τη θέσπιση των νομικών προσαρμογών που απαιτούνται από το σχετικό διεθνές δίκαιο.
 ΤΙΤΛΟΣ II
 ΕΜΠΟΡΙΟ ΚΑΙ ΕΠΕΝΔΥΣΕΙΣ
 ΤΜΗΜΑ Ι
 Εμπορευματικές συναλλαγές
 Κεφάλαιο Ι
 Γενικές διατάξεις
 Άρθρο 8
 Πεδίο εφαρμογής και κάλυψη
 Το παρόν κεφάλαιο ισχύει για τις εμπορικές συναλλαγές στον τομέα των εμπορευμάτων μεταξύ των συμβαλλόμενων μερών.
 Άρθρο 9
 Τελωνειακοί δασμοί
 Για τους σκοπούς του παρόντος κεφαλαίου, στους «τελωνειακούς δασμούς» περιλαμβάνονται δασμοί ή επιβαρύνσεις κάθε είδους που επιβάλλονται κατά την εισαγωγή ή την εξαγωγή εμπορευμάτων ή συνδέονται με αυτές, συμπεριλαμβανομένων όλων των μορφών πρόσθετων τελών ή επιβαρύνσεων που εισπράττονται κατά αυτήν την εισαγωγή ή εξαγωγή. Στους «τελωνειακούς δασμούς» δεν περιλαμβάνονται:
 α)
 επιβαρύνσεις ισοδύναμες με εσωτερικό φόρο οι οποίες


text:
επιβάλλονται σύμφωνα με το άρθρο 11·
 β)
 δασμοί που επιβάλλονται σύμφωνα με το κεφάλαιο II του τμήματος 1 του τίτλου II της παρούσας συμφωνίας·
 γ)
 κάθε δασμός που επιβάλλεται σύμφωνα με τα άρθρα VI, XVI και XIX της Γενικής Συμφωνίας Δασμών και Εμπορίου του 1994 (εφεξής «GATT 1994»), με τη συμφωνία του ΠΟΕ για την εφαρμογή του άρθρου VI της Γενικής Συμφωνίας Δασμών και Εμπορίου του 1994, με τη συμφωνία του ΠΟΕ για τις επιδοτήσεις και τα αντισταθμιστικά μέτρα, με τη συμφωνία του ΠΟΕ για τα μέτρα διασφάλισης, με το άρθρο 5 της συμφωνίας του ΠΟΕ για τη γεωργία ή με το μνημόνιο συμφωνίας του ΠΟΕ για τους κανόνες και τις διαδικασίες που διέπουν την επίλυση διαφορών (εφεξής «ΜΣΕΔ»)·
 δ)
 κάθε τέλος ή άλλη επιβάρυνση που επιβάλλεται σύμφωνα με την εσωτερική νομοθεσία συμβαλλόμενου μέρους και βάσει του άρθρου VIII της GATT 1994 και των σημειώσεων και συμπληρωματικών διατάξεων αυτού.
 Άρθρο 10
 Μεταχείριση ΜΕΚ
 1. Τα συμβαλλόμενα μέρη παρέχουν αμοιβαίως μεταχείριση του μάλλον ευνοούμενου κράτους σύμφωνα με το άρθρο Ι.1 της GATT 1994 και με τις σημειώσεις και τις συμπληρωματικές διατάξεις αυτού.
 2. Οι διατάξεις της παραγράφου 1 δεν εφαρμόζονται για:
 α)
 τα πλεονεκτήματα που παρέχονται με σκοπό την ίδρυση τελωνειακής ένωσης ή ζώνης ελεύθερων συναλλαγών σύμφωνα με την GATT 1994 ή που απορρέουν από την ίδρυση τέτοιας τελωνειακής ένωσης ή ζώνης ελεύθερων συναλλαγών·
 β)
 τα πλεονεκτήματα που παρέχονται σε συγκεκριμένες χώρες σύμφωνα με την GATT 1994 και άλλες διεθνείς συμφωνίες υπέρ των αναπτυσσόμενων χωρών.
 Άρθρο 11
 Εθνική μεταχείριση
 Κάθε συμβαλλόμενο μέρος παρέχει εθνική μεταχείριση στα εμπορεύματα του άλλου συμβαλλόμενου μέρους σύμφωνα με το άρθρο III της GATT 1994, συμπεριλαμβανομένων των σημειώσεων και των συμπληρωματικών διατάξεων αυτής. Προς τον σκοπό αυτό, το άρθρο III της GATT 1994 και οι σημειώσεις και συμπληρωματικές διατάξεις αυτού ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.
 Άρθρο 12
 Δασμολογική πολιτική
 1. Τα προϊόντα καταγωγής Ιράκ που εισάγονται στην Ένωση υπόκεινται στον δασμό ΜΕΚ της Ένωσης. Στα προϊόντα καταγωγής Ιράκ που εισάγονται στην Ένωση δεν εφαρμόζονται τελωνειακοί δασμοί που υπερβαίνουν εκείνους οι οποίοι εφαρμόζονται στις εισαγωγές από μέλη του ΠΟΕ σύμφωνα με το άρθρο Ι της GATT 1994.
 2. Τα προϊόντα καταγωγής Ένωσης, κατά την εισαγωγή τους στο Ιράκ, δεν υπόκεινται σε τελωνειακούς δασμούς που υπερβαίνουν την ισχύουσα εισφορά ανασυγκρότησης ύψους 8% επί των εισαγόμενων εμπορευμάτων.
 3. Τα συμβαλλόμενα μέρη συμφωνούν ότι, έως ότου το Ιράκ προσχωρήσει στον ΠΟΕ, μπορούν να τροποποιήσουν το ύψος των τελωνειακών δασμών επί των εισαγωγών κατόπιν αμοιβαίας διαβούλευσης μεταξύ των συμβαλλόμενων μερών.
 4. Εάν, μετά την υπογραφή της παρούσας συμφωνίας, το Ιράκ εφαρμόσει δασμολογικές μειώσεις erga omnes και ιδίως μειώσεις που προκύπτουν από τις δασμολογικές διαπραγματεύσεις στο πλαίσιο του ΠΟΕ, οι μειωμένοι αυτοί δασμοί εφαρμόζονται στις εισαγωγές καταγωγής Ένωσης και αντικαθιστούν τον βασικό δασμό ή την εισφορά ανασυγκρότησης από την ημερομηνία εφαρμογής των εν λόγω μειώσεων.
 Άρθρο 13
 Εφαρμογή των σχετικών διατάξεων της GATT 1994
 Τα ακόλουθα άρθρα της GATT 1994 ενσωματώνονται στην παρούσα συμφωνία και καθίστανται μέρος της, τηρουμένων των αναλογιών:
 α)
 το άρθρο V, συμπεριλαμβανομένων των


text:
σημειώσεων και των συμπληρωματικών διατάξεων αυτού·
 β)
 το άρθρο VII παράγραφοι 1, 2 και 3, το άρθρο VII παράγραφος 4 στοιχείο α), το άρθρο VII παράγραφος 4 στοιχείο β), το άρθρο VII παράγραφος 4 στοιχείο δ) και το άρθρο VII παράγραφος 5, συμπεριλαμβανομένων των σημειώσεων και των συμπληρωματικών διατάξεων αυτού, και η συμφωνία του ΠΟΕ για την εφαρμογή του άρθρου VII της GATT 1994·
 γ)
 το άρθρο VΙΙΙ, συμπεριλαμβανομένων των σημειώσεων και των συμπληρωματικών διατάξεων αυτού·
 δ)
 το άρθρο ΙΧ·
 ε)
 το άρθρο X.
 Άρθρο 14
 Εναρμονισμένη περιγραφή εμπορευμάτων
 Η ταξινόμηση των εμπορευμάτων κατά τις συναλλαγές μεταξύ των συμβαλλόμενων μερών καθορίζεται στην αντίστοιχη δασμολογική ονοματολογία κάθε συμβαλλόμενου μέρους, ερμηνευόμενη σύμφωνα με το εναρμονισμένο σύστημα της διεθνούς σύμβασης για το εναρμονισμένο σύστημα περιγραφής και κωδικοποίησης των εμπορευμάτων, η οποία υπεγράφη στις Βρυξέλλες στις 14 Ιουνίου 1983 (εφεξής «το ΕΣ»).
 Άρθρο 15
 Προσωρινή εισαγωγή εμπορευμάτων
 Με την επιφύλαξη των δικαιωμάτων και υποχρεώσεων που απορρέουν από διεθνείς συμβάσεις σχετικά με την προσωρινή εισδοχή εμπορευμάτων και οι οποίες είναι δεσμευτικές για αμφότερα τα συμβαλλόμενα μέρη, τα συμβαλλόμενα μέρη χορηγούν αμοιβαίως απαλλαγή από επιβαρύνσεις και εισαγωγικούς δασμούς προκειμένου περί προϊόντων που εισάγονται προσωρινά. Η διαδικασία υπαγωγής σε καθεστώς προσωρινής εισαγωγής εφαρμόζεται λαμβάνοντας υπόψη τους όρους υπό τους οποίους οι υποχρεώσεις που απορρέουν από αυτές τις συμβάσεις έγιναν δεκτές από τα εν λόγω συμβαλλόμενα μέρη.
 Άρθρο 16
 Απαγόρευση ποσοτικών περιορισμών
 Η Ένωση και το Ιράκ, από την έναρξη ισχύος της παρούσας συμφωνίας, καταργούν και δεν επιβάλλουν ούτε διατηρούν στις μεταξύ τους συναλλαγές κανέναν περιορισμό στις εισαγωγές ή τις εξαγωγές ή άλλα μέτρα ισοδύναμου αποτελέσματος σύμφωνα με το άρθρο ΧΙ της GATT 1994 και με τις σημειώσεις και τις συμπληρωματικές διατάξεις αυτού. Προς τον σκοπό αυτό, το άρθρο XI της GATT 1994 και οι σημειώσεις και συμπληρωματικές διατάξεις αυτού ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.
 Άρθρο 17
 Εξαγωγικοί δασμοί
 Κανένα συμβαλλόμενο μέρος δεν μπορεί να διατηρήσει ή να θεσπίσει δασμούς, φόρους ή άλλα τέλη και επιβαρύνσεις που επιβάλλονται στην εξαγωγή ή συνδέονται με την εξαγωγή των εμπορευμάτων στο άλλο συμβαλλόμενο μέρος. Κανένα συμβαλλόμενο μέρος δεν μπορεί να διατηρήσει ή να θεσπίσει εσωτερικούς φόρους, τέλη και επιβαρύνσεις σε εμπορεύματα που εξάγονται στο άλλο συμβαλλόμενο μέρος, πέραν εκείνων που επιβάλλονται σε ομοειδή προϊόντα προοριζόμενα για εσωτερική πώληση.
 Κεφάλαιο ΙΙ
 Διορθωτικά μέτρα για την προστασία του εμπορίου
 Άρθρο 18
 Αντιντάμπινγκ
 1. H παρούσα συμφωνία ουδόλως εμποδίζει τα συμβαλλόμενα μέρη να εγκρίνουν μέτρα αντιντάμπινγκ ή αντισταθμιστικά μέτρα σύμφωνα με το άρθρο VI της GATT 1994, συμπεριλαμβανομένων των σημειώσεων και των συμπληρωματικών διατάξεων αυτού, με τη συμφωνία για την εφαρμογή του άρθρου VI της Γενικής Συμφωνίας Δασμών και Εμπορίου του 1994 και με τη συμφωνία του ΠΟΕ για τις επιδοτήσεις και τα αντισταθμιστικά μέτρα.
 2. Το παρόν άρθρο δεν υπόκειται στις διατάξεις του τμήματος VI του τίτλου II της παρούσας συμφωνίας.
 Άρθρο 19
 Μέτρα διασφάλισης
 1. H παρούσα συμφωνία ουδόλως εμποδίζει τα συμβαλλόμενα μέρη να εγκρίνουν μέτρα σύμφωνα με το άρθρο XIX της GATT 1994 και με τη συμφωνία του ΠΟΕ για τα μέτρα διασφάλισης.
 2. Το


text:
παρόν άρθρο δεν υπόκειται στις διατάξεις του τμήματος VI του τίτλου II της παρούσας συμφωνίας.
 Κεφάλαιο III
 Εξαγωγές
 Άρθρο 20
 Γενικές εξαιρέσεις
 Οι διατάξεις του άρθρου XX της GATT 1994, συμπεριλαμβανομένων των σημειώσεων και των συμπληρωματικών διατάξεων αυτού, και του άρθρου XXI της GATT 1994, οι οποίες ενσωματώνονται στην παρούσα συμφωνία και καθίστανται μέρος της, εφαρμόζονται μεταξύ των συμβαλλόμενων μερών, τηρουμένων των αναλογιών.
 Κεφάλαιο IV
 Μη δασμολογικά θέματα
 Άρθρο 21
 Βιομηχανικά πρότυπα και αξιολόγηση της συμμόρφωσης, τεχνικοί κανονισμοί
 1. Σχέσεις με τη συμφωνία του ΠΟΕ σχετικά με τα τεχνικά εμπόδια στο εμπόριο
 Οι διατάξεις της συμφωνίας του ΠΟΕ σχετικά με τα τεχνικά εμπόδια στο εμπόριο (εφεξής καλούμενης «συμφωνία ΤΕΕ»), η οποία ενσωματώνεται στην παρούσα συμφωνία και καθίσταται μέρος της, εφαρμόζονται μεταξύ των συμβαλλόμενων μερών, τηρουμένων των αναλογιών.
 2. Πεδίο εφαρμογής και κάλυψη
 Οι διατάξεις του παρόντος τμήματος εφαρμόζονται στην κατάρτιση, την έγκριση και την εφαρμογή τεχνικών κανονισμών, προτύπων και διαδικασιών αξιολόγησης της συμμόρφωσης, όπως ορίζονται στη συμφωνία ΤΕΕ.
 3. Στόχοι
 Οι στόχοι της συνεργασίας στους τομείς των τεχνικών κανονισμών, προτύπων και διαδικασιών αξιολόγησης της συμμόρφωσης μεταξύ των συμβαλλόμενων μερών είναι οι ακόλουθοι:
 α)
 η αποφυγή ή η μείωση των τεχνικών φραγμών στο εμπόριο, ώστε να διευκολυνθεί το εμπόριο μεταξύ των συμβαλλόμενων μερών·
 β)
 η ενίσχυση της αμοιβαίας πρόσβασης των προϊόντων στις αγορές τους μέσω βελτιώσεων όσον αφορά την ασφάλεια, την ποιότητα και την ανταγωνιστικότητα των προϊόντων·
 γ)
 η ενθάρρυνση της ευρύτερης χρήσης των διεθνών τεχνικών κανονισμών, των προτύπων και των διαδικασιών αξιολόγησης της συμμόρφωσης, συμπεριλαμβανομένων ειδικών τομεακών μέτρων, και η χρήση των διεθνών βέλτιστων πρακτικών για την κατάρτισή τους·
 δ)
 η μέριμνα ώστε η κατάρτιση, η έγκριση και η εφαρμογή τεχνικών κανονισμών να είναι διαφανείς και να μη δημιουργούν περιττά εμπόδια στο εμπόριο μεταξύ των συμβαλλόμενων μερών, σύμφωνα με τις διατάξεις της συμφωνίας ΤΕΕ·
 ε)
 η ανάπτυξη των υποδομών για την τεχνική ρύθμιση, την τυποποίηση, την αξιολόγηση της συμμόρφωσης, τη διαπίστευση, τη μετρολογία και την επιτήρηση της αγοράς στο Ιράκ,
 στ)
 η ανάπτυξη λειτουργικών δεσμών μεταξύ της τυποποίησης, της αξιολόγησης της συμμόρφωσης και των ρυθμιστικών οργάνων του Ιράκ και της Ένωσης·
 ζ)
 η προώθηση της αποτελεσματικής συμμετοχής των ιρακινών οργάνων στους διεθνείς οργανισμούς τυποποίησης και στην επιτροπή ΤΕΕ.
 4. Τεχνικοί κανονισμοί, πρότυπα και διαδικασίες αξιολόγησης της συμμόρφωσης
 α)
 Τα συμβαλλόμενα μέρη διασφαλίζουν ότι οι τεχνικοί κανονισμοί, τα πρότυπα και οι διαδικασίες αξιολόγησης της συμμόρφωσης δεν καταρτίζονται, ούτε εκδίδονται, ούτε εφαρμόζονται με σκοπό ή με αποτέλεσμα τη δημιουργία περιττών εμποδίων στο μεταξύ τους εμπόριο, με την επιφύλαξη των διατάξεων της συμφωνίας ΤΕΕ.
 β)
 Τα συμβαλλόμενα μέρη προσπαθούν, στο μέτρο του δυνατού, να εναρμονίζουν τα πρότυπα, τις διαδικασίες αξιολόγησης της συμμόρφωσης και τους τεχνικούς κανονισμούς τους.
 5. Διαφάνεια και κοινοποίηση
 α)
 Τα συμβαλλόμενα μέρη υπέχουν υποχρεώσεις σχετικά με την ανταλλαγή πληροφοριών για τους τεχνικούς κανονισμούς, τα πρότυπα και τις διαδικασίες αξιολόγησης της συμμόρφωσης που προβλέπονται από τη συμφωνία ΤΕΕ.
 β)
 Τα συμβαλλόμενα μέρη συμφωνούν να ανταλλάσσουν πληροφορίες περί ζητημάτων που είναι δυνατό να έχουν σημασία για τις εμπορικές σχέσεις τους, συμπεριλαμβανομένων των ταχείων προειδοποιήσεων και των επιστημονικών γνωμοδοτήσεων και εκδηλώσεων, μέσω των


text:
σημείων επαφής.
 γ)
 Τα συμβαλλόμενα μέρη δύνανται να συνεργάζονται όσον αφορά τη δημιουργία και τη λειτουργία των σημείων επαφής, καθώς και για την κατάρτιση και τήρηση κοινών βάσεων δεδομένων.
 Κεφάλαιο V
 Υγειονομικά και φυτοϋγειονομικά μέτρα
 Άρθρο 22
 Υγειονομικά και φυτοϋγειονομικά μέτρα
 1. Τα συμβαλλόμενα μέρη συνεργάζονται στον τομέα των υγειονομικών και φυτοϋγειονομικών μέτρων με σκοπό να διευκολύνουν το εμπόριο, προστατεύοντας συγχρόνως τη ζωή και την υγεία των ανθρώπων, των ζώων και των φυτών. Οι διατάξεις της συμφωνίας του ΠΟΕ σχετικά με την εφαρμογή υγειονομικών και φυτοϋγειονομικών μέτρων (εφεξής «συμφωνία ΥΦΜ»), η οποία ενσωματώνεται στην παρούσα συμφωνία και καθίσταται μέρος της, εφαρμόζονται μεταξύ των συμβαλλόμενων μερών, τηρουμένων των αναλογιών.
 2. Εφόσον τους ζητηθεί, τα συμβαλλόμενα μέρη δύνανται να εντοπίζουν και να εξετάζουν προβλήματα που ανακύπτουν από την εφαρμογή ειδικών μέτρων ΥΦΠ, με σκοπό την εξεύρεση αμοιβαία αποδεκτών λύσεων.
 ΤΜΗΜΑ II
 Συναλλαγές στον τομέα των υπηρεσιών και επιχειρήσεων
 Άρθρο 23
 Κάλυψη
 1. Το παρόν τμήμα ορίζει τις αναγκαίες διευθετήσεις μεταξύ των συμβαλλόμενων μερών όσον αφορά τη σταδιακή ελευθέρωση των συναλλαγών στον τομέα των υπηρεσιών και επιχειρήσεων.
 2. Το παρόν τμήμα εφαρμόζεται στα μέτρα που αφορούν τις συναλλαγές στον τομέα των υπηρεσιών και επιχειρήσεων σε όλες τις οικονομικές δραστηριότητες, με τις ακόλουθες εξαιρέσεις:
 α)
 εξόρυξη, παραγωγή και επεξεργασία πυρηνικών υλικών·
 β)
 παραγωγή ή εμπόριο όπλων, πυρομαχικών και πολεμικού υλικού·
 γ)
 οπτικοακουστικές υπηρεσίες και πολιτιστικές υπηρεσίες·
 δ)
 εκπαιδευτικές υπηρεσίες·
 ε)
 υγειονομικές και κοινωνικές υπηρεσίες·
 στ)
 εθνικές θαλάσσιες ενδομεταφορές·
 ζ)
 υπηρεσίες εναέριων μεταφορών και υπηρεσίες βοηθητικές των εναέριων μεταφορών, εκτός από:
 i)
 υπηρεσίες επισκευής και συντήρησης αεροσκαφών, κατά τις οποίες ένα αεροσκάφος αποσύρεται από τη γραμμή·
 ii)
 πώληση και εμπορική προώθηση υπηρεσιών αερομεταφορών·
 iii)
 υπηρεσίες σχετικές με το ηλεκτρονικό σύστημα κρατήσεων·
 iv)
 υπηρεσίες εδάφους·
 v)
 υπηρεσίες ενοικίασης αεροσκαφών με πλήρωμα·
 vi)
 υπηρεσίες λειτουργίας αερολιμένων και
 η)
 υπηρεσίες διαστημικών μεταφορών.
 3. Καμία διάταξη του παρόντος τμήματος δεν μπορεί να θεωρηθεί ότι επιβάλλει υποχρεώσεις στον τομέα των δημόσιων συμβάσεων.
 4. Οι διατάξεις του παρόντος τμήματος δεν εφαρμόζονται στις επιδοτήσεις που χορηγούνται από τα συμβαλλόμενα μέρη.
 5. Σύμφωνα με τις διατάξεις του παρόντος τμήματος, κάθε συμβαλλόμενο μέρος διατηρεί το δικαίωμα ρύθμισης και θέσπισης νέων κανονιστικών ρυθμίσεων για την εκπλήρωση θεμιτών πολιτικών στόχων.
 Άρθρο 24
 Ορισμοί
 Για τους σκοπούς του παρόντος τμήματος:
 α)
 ως «φυσικό πρόσωπο της Ένωσης» νοείται υπήκοος ενός από τα κράτη μέλη της Ένωσης σύμφωνα με τη νομοθεσία του και ως «φυσικό πρόσωπο του Ιράκ» νοείται υπήκοος του Ιράκ σύμφωνα με τη νομοθεσία του·
 β)
 ως «νομικό πρόσωπο» νοείται κάθε νομική οντότητα που έχει δεόντως συσταθεί ή κατ’ άλλο τρόπο οργανωθεί βάσει της ισχύουσας νομοθεσίας, κερδοσκοπικού ή μη χαρακτήρα, η οποία ανήκει στον ιδιωτικό ή τον δημόσιο τομέα, συμπεριλαμβανομένων των εταιρειών, των οικονομικών συνασπισμών μεγάλων επιχειρήσεων, των προσωπικών εταιρειών, των κοινών επιχειρήσεων, των ατομικών επιχειρήσεων ή των ενώσεων·
 γ)
 ως «νομικό πρόσωπο της Ένωσης» ή «νομικό πρόσωπο του Ιράκ» νοείται νομικό πρόσωπο που έχει συσταθεί βάσει της νομοθεσίας κράτους μέλους της Ένωσης ή της Δημοκρατίας του Ιράκ, αντιστοίχως, και το οποίο διατηρεί την καταστατική του έδρα, την κεντρική διοίκηση ή την κύρια εγκατάστασή του στο έδαφος


text:
στην οποία εφαρμόζονται η Συνθήκη για την Ευρωπαϊκή Ένωση και η Συνθήκη για τη λειτουργία της Ευρωπαϊκής Ένωσης ή στο έδαφος του Ιράκ, αντιστοίχως. Σε περίπτωση που νομικό πρόσωπο διατηρεί μόνο την καταστατική του έδρα, την κεντρική διοίκηση ή την κύρια εγκατάστασή του στο έδαφος στο οποίο εφαρμόζονται η Συνθήκη για την Ευρωπαϊκή Ένωση και η Συνθήκη για τη λειτουργία της Ευρωπαϊκής Ένωσης ή στο έδαφος του Ιράκ, αντιστοίχως, δεν θεωρείται νομικό πρόσωπο της Ένωσης ή του Ιράκ, αντιστοίχως, εκτός εάν οι δραστηριότητές του διατηρούν συνεχείς και πραγματικούς δεσμούς με την οικονομία της Ένωσης ή του Ιράκ, αντιστοίχως·
 δ)
 κατά παρέκκλιση του στοιχείου γ), οι ναυτιλιακές εταιρείες που ιδρύονται εκτός της Ένωσης ή του Ιράκ και ελέγχονται από υπηκόους κράτους μέλους της Ένωσης ή του Ιράκ, αντιστοίχως, είναι επίσης δικαιούχοι των διατάξεων της παρούσας συμφωνίας, εάν τα σκάφη τους έχουν νηολογηθεί σύμφωνα με την αντίστοιχη νομοθεσία τους, στο οικείο κράτος μέλος της Ένωσης ή στο Ιράκ, και φέρουν σημαία κράτους μέλους της Ένωσης ή του Ιράκ·
 ε)
 ο όρος «οικονομική δραστηριότητα» δεν περιλαμβάνει δραστηριότητες που ασκούνται κατά την άσκηση κυβερνητικής εξουσίας, δηλαδή δραστηριότητες που δεν ασκούνται ούτε σε εμπορική βάση, ούτε σε πλαίσιο ανταγωνισμού με έναν ή περισσότερους οικονομικούς φορείς·
 στ)
 ως «θυγατρική εταιρεία» νοείται νομικό πρόσωπο επί του οποίου ασκείται ουσιαστικός έλεγχος από άλλο νομικό πρόσωπο·
 ζ)
 ως «υποκατάστημα» νομικού προσώπου νοείται τόπος επιχειρηματικής δραστηριότητας χωρίς ίδια νομική προσωπικότητα, με χαρακτήρα μονιμότητας, όπως η επέκταση μητρικής εταιρείας, που διαθέτει το διευθυντικό προσωπικό και τον υλικό εξοπλισμό που απαιτούνται για τη διαπραγμάτευση επιχειρηματικών δραστηριοτήτων με τρίτους οι οποίοι, αν και γνωρίζουν ότι, εάν χρειαστεί, υφίσταται νομικός δεσμός με τη μητρική εταιρεία, της οποίας η έδρα βρίσκεται στο εξωτερικό, δεν είναι υποχρεωμένοι να διαπραγματεύονται απευθείας με τη μητρική αυτήν εταιρεία, αλλά μπορούν να συναλλάσσονται στον τόπο επιχειρηματικής δραστηριότητας που συνιστά την επέκταση·
 η)
 ως «πάροχος υπηρεσιών» συμβαλλόμενου μέρους νοείται κάθε φυσικό ή νομικό πρόσωπο συμβαλλόμενου μέρους που επιθυμεί να παράσχει ή που παρέχει υπηρεσία·
 θ)
 ως «συναλλαγές στον τομέα των υπηρεσιών» νοείται η παροχή υπηρεσιών με έναν από τους παρακάτω τρόπους:
 i)
 από το έδαφος ενός συμβαλλόμενου μέρους στο έδαφος του άλλου συμβαλλόμενου μέρους·
 ii)
 στο έδαφος συμβαλλόμενου μέρους για τους χρήστες υπηρεσιών του άλλου συμβαλλόμενου μέρους·
 iii)
 από φορέα παροχής υπηρεσιών συμβαλλόμενου μέρους, μέσω επιχείρησης στο έδαφος του άλλου συμβαλλόμενου μέρους·
 iv)
 από φορέα παροχής υπηρεσιών συμβαλλόμενου μέρους, μέσω της παρουσίας φυσικών προσώπων στο έδαφος του άλλου συμβαλλόμενου μέρους·
 ι)
 ως «μέτρο» νοείται κάθε μέτρο που λαμβάνεται από συμβαλλόμενο μέρος υπό μορφή νόμου, κανονισμού, κανόνα, διαδικασίας, απόφασης ή διοικητικής πράξης ή υπό οιαδήποτε άλλη μορφή·
 ια)
 ως «μέτρα που λαμβάνονται ή διατηρούνται από συμβαλλόμενο μέρος» νοούνται τα μέτρα που λαμβάνονται από:
 i)
 κεντρικές, περιφερειακές ή τοπικές διοικήσεις και αρχές και
 ii)
 μη κυβερνητικούς φορείς κατά την άσκηση των αρμοδιοτήτων που μεταβιβάζονται από κεντρικές, περιφερειακές ή τοπικές διοικήσεις και αρχές·
 ιβ)
 ο όρος «υπηρεσίες» περιλαμβάνει το σύνολο των υπηρεσιών σε όλους τους τομείς, με εξαίρεση τις υπηρεσίες που παρέχονται κατά την άσκηση κρατικής εξουσίας·
 ιγ)
 ως «επιχείρηση» νοείται κάθε είδος επιχειρηματικής


text:
ή επαγγελματικής εγκατάστασης μέσω:
 i)
 της σύστασης, αγοράς ή διατήρησης νομικού προσώπου· ή
 ii)
 της δημιουργίας ή διατήρησης υποκαταστήματος ή γραφείου αντιπροσωπείας
 εντός του εδάφους συμβαλλόμενου μέρους με σκοπό την άσκηση οικονομικής δραστηριότητας·
 ιδ)
 ως «επενδυτής» συμβαλλόμενου μέρους νοείται κάθε φυσικό ή νομικό πρόσωπο που επιχειρεί να ασκήσει ή ασκεί οικονομική δραστηριότητα μέσω της σύστασης επιχείρησης·
 ιε)
 ως «υπηρεσία που παρέχεται κατά την άσκηση κρατικής εξουσίας» νοείται κάθε υπηρεσία που δεν παρέχεται ούτε σε εμπορική βάση, ούτε ανταγωνιστικά σε σχέση με έναν ή περισσότερους παρόχους υπηρεσιών.
 Άρθρο 25
 1. Από την έναρξη ισχύος της παρούσας συμφωνίας, η Ένωση επεκτείνει στις υπηρεσίες ή στους παρόχους υπηρεσιών του Ιράκ τη μεταχείριση που προέρχεται από τον πίνακα συγκεκριμένων υποχρεώσεων της Ένωσης και των κρατών μελών της για την εθνική μεταχείριση και την πρόσβαση στην αγορά δυνάμει της Γενικής Συμφωνίας Εμπορίου των Υπηρεσιών (εφεξής «GATS»).
 2. Από την έναρξη ισχύος της παρούσας συμφωνίας και με την επιφύλαξη της παραγράφου 3, το Ιράκ παρέχει στις υπηρεσίες, τους παρόχους υπηρεσιών, τις επιχειρήσεις και τους επενδυτές της Ένωσης, τόσο στον τομέα των υπηρεσιών όσο και εκτός αυτού, μεταχείριση όχι λιγότερο ευνοϊκή από εκείνη που παρέχεται στις ομοειδείς υπηρεσίες, παρόχους υπηρεσιών, επιχειρήσεις και επενδυτές του Ιράκ ή σε ομοειδείς υπηρεσίες, παρόχους υπηρεσιών, επιχειρήσεις και επενδυτές τρίτης χώρας, ανάλογα με το ποια είναι ευνοϊκότερη.
 3. Το Ιράκ μπορεί να τροποποιήσει τη μεταχείριση που παρέχει σε υπηρεσίες, παρόχους υπηρεσιών, επιχειρήσεις και επενδυτές της Ένωσης υποβάλλοντάς την σε όρους και περιορισμούς οι οποίοι την καθιστούν λιγότερο ευνοϊκή από εκείνη που παρέχεται στις δικές του ομοειδείς υπηρεσίες, παρόχους υπηρεσιών, επιχειρήσεις και επενδυτές. Η τροποποίηση αυτή οφείλει να πληροί τους ακόλουθους όρους:
 α)
 η μεταχείριση που παρέχεται σε υπηρεσίες, παρόχους υπηρεσιών, επιχειρήσεις και επενδυτές της Ένωσης παραμένει όχι λιγότερο ευνοϊκή από εκείνη που παρέχεται από τη Δημοκρατία του Ιράκ σε ομοειδείς υπηρεσίες, παρόχους υπηρεσιών, επιχειρήσεις και επενδυτές τρίτης χώρας·
 β)
 το Ιράκ κοινοποιεί τη σχετική πρόθεσή του στην Επιτροπή της Ευρωπαϊκής Ένωσης (εφεξής «Επιτροπή») τέσσερις μήνες πριν από την προβλεπόμενη ημερομηνία εφαρμογής των όρων αυτών. Κατόπιν αιτήματος της Επιτροπής, το Ιράκ παρέχει λεπτομερείς πληροφορίες για τους λόγους που δικαιολογούν την προτιθέμενη επιβολή όρων και περιορισμών. Οι εν λόγω όροι και περιορισμοί θεωρούνται δεκτοί από την Ένωση, εάν εντός οκτώ εβδομάδων δεν σταλεί κοινοποίηση στο Ιράκ·
 γ)
 κατόπιν αιτήματος οιουδήποτε συμβαλλόμενου μέρους, οι προτεινόμενοι όροι και περιορισμοί υποβάλλονται στην επιτροπή συνεργασίας προς εξέταση και έγκριση.
 4. Με την επιφύλαξη των οφελών που προκύπτουν από τη μεταχείριση που παρέχεται σε υπηρεσίες, παρόχους υπηρεσιών, επιχειρήσεις και επενδυτές της Ένωσης δυνάμει της παραγράφου 2 του παρόντος άρθρου, μετά την προσχώρησή του στον ΠΟΕ, το Ιράκ επεκτείνει επίσης στις υπηρεσίες ή στους παρόχους υπηρεσιών της Ένωσης τη μεταχείριση που απορρέει από τον πίνακα ειδικών υποχρεώσεων που έχει αναλάβει το Ιράκ βάσει της GATS.
 Άρθρο 26
 1. Η μεταχείριση του μάλλον ευνοούμενου κράτους που παρέχεται σύμφωνα με τις διατάξεις του παρόντος τμήματος δεν ισχύει για τα φορολογικά οφέλη που παρέχουν ή θα παράσχουν στο μέλλον τα συμβαλλόμενα μέρη βάσει συμφωνιών για την αποφυγή της διπλής φορολόγησης ή άλλων φορολογικών


text:
συμφωνιών.
 2. Καμία διάταξη του παρόντος τμήματος δεν μπορεί να θεωρηθεί ότι εμποδίζει τα συμβαλλόμενα μέρη να θεσπίσουν ή να εφαρμόσουν μέτρα που σκοπό έχουν να αποτρέψουν τη φοροαποφυγή με βάση τις φορολογικές διατάξεις των συμφωνιών για την αποφυγή της διπλής φορολογίας και άλλων φορολογικών συμφωνιών ή την εθνική φορολογική νομοθεσία.
 3. Καμία διάταξη του παρόντος τίτλου δεν μπορεί να θεωρηθεί ότι απαγορεύει στα κράτη μέλη ή στο Ιράκ να διακρίνουν, κατά την εφαρμογή των σχετικών διατάξεων της φορολογικής νομοθεσίας τους, μεταξύ φορολογουμένων μη ευρισκόμενων σε πανομοιότυπη κατάσταση, ιδίως όσον αφορά τον τόπο μόνιμης κατοικίας τους.
 Άρθρο 27
 Άλλες συμφωνίες
 Καμία διάταξη της παρούσας συμφωνίας δεν περιορίζει το δικαίωμα των επενδυτών των συμβαλλόμενων μερών να επωφελούνται από οιαδήποτε ευνοϊκότερη μεταχείριση προβλέπεται σε οιαδήποτε υφιστάμενη ή μελλοντική διεθνή συμφωνία σχετικά με τις επενδύσεις, στην οποία είναι συμβαλλόμενα μέρη κράτος μέλος της Ευρωπαϊκής Ένωσης και το Ιράκ.
 Άρθρο 28
 Διαφάνεια
 Κάθε συμβαλλόμενο μέρος ανταποκρίνεται αμέσως σε όλα τα αιτήματα που υποβάλλονται από το άλλο συμβαλλόμενο μέρος για συγκεκριμένες πληροφορίες σχετικά με τα μέτρα γενικής εφαρμογής ή τις διεθνείς συμφωνίες που αφορούν ή επηρεάζουν την παρούσα συμφωνία. Κάθε συμβαλλόμενο μέρος δημιουργεί επίσης ένα ή περισσότερα κέντρα πληροφόρησης για να παρέχουν, κατόπιν σχετικού αιτήματος, συγκεκριμένες πληροφορίες σε παρόχους υπηρεσιών του άλλου συμβαλλόμενου μέρους σχετικά με όλα αυτά τα ζητήματα. Τα εν λόγω κέντρα πληροφόρησης απαριθμούνται στο παράρτημα 3. Τα κέντρα πληροφόρησης δεν είναι αναγκαίο να αποτελούν θεματοφύλακες νόμων και κανονισμών.
 Άρθρο 29
 Εξαιρέσεις
 1. Οι διατάξεις του παρόντος τμήματος υπόκεινται στις εξαιρέσεις του παρόντος άρθρου. Υπό την προϋπόθεση ότι τα εν λόγω μέτρα δεν εφαρμόζονται κατά τρόπον ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ χωρών στις οποίες επικρατούν παρόμοιες συνθήκες ή συγκαλυμμένο περιορισμό των συναλλαγών στον τομέα των υπηρεσιών, καμία από τις διατάξεις του παρόντος τμήματος δεν μπορεί να θεωρηθεί ότι εμποδίζει τα μέρη να λαμβάνουν ή να επιβάλλουν μέτρα:
 α)
 τα οποία είναι αναγκαία για την προστασία της δημόσιας ασφάλειας ή της δημόσιας ηθικής ή τη διατήρηση της δημόσιας τάξης·
 β)
 τα οποία είναι αναγκαία για την προστασία της ζωής ή της υγείας των ανθρώπων, των ζώων ή των φυτών·
 γ)
 τα οποία είναι αναγκαία για την εξασφάλιση της συμμόρφωσης προς νόμους και κανονισμούς που δεν αντιβαίνουν στις διατάξεις της παρούσας συμφωνίας, συμπεριλαμβανομένων αυτών που αναφέρονται:
 i)
 στην πρόληψη δόλιων και απατηλών πρακτικών ή στην αντιμετώπιση των επιπτώσεων της πλημμελούς εκτέλεσης συμβάσεων υπηρεσιών·
 ii)
 στην προστασία της ιδιωτικής ζωής των προσώπων, όσον αφορά την επεξεργασία και τη διάδοση δεδομένων προσωπικού χαρακτήρα, και στην προστασία του εμπιστευτικού χαρακτήρα ατομικών στοιχείων και λογαριασμών·
 iii)
 στην ασφάλεια·
 δ)
 τα οποία δεν συνάδουν με τους στόχους του άρθρου 25, υπό τον όρο ότι η διαφορά στη μεταχείριση αποσκοπεί στην εξασφάλιση της δίκαιας ή αποτελεσματικής επιβολής ή συλλογής άμεσων φόρων, όσον αφορά τις υπηρεσίες ή τους φορείς παροχής υπηρεσιών του άλλου συμβαλλόμενου μέρους·
 ε)
 τα οποία δεν συνάδουν με τους στόχους του άρθρου 25, υπό τον όρο ότι η διαφορά στη μεταχείριση αποσκοπεί στην πρόληψη της φοροαποφυγής ή της φοροδιαφυγής, κατ’ εφαρμογή των φορολογικών διατάξεων


text:
που περιέχονται σε συμφωνίες για την αποφυγή της διπλής φορολόγησης ή σε άλλες φορολογικές ρυθμίσεις ή στην εθνική φορολογική νομοθεσία.
 2. Οι διατάξεις του παρόντος τμήματος δεν εφαρμόζονται στα αντίστοιχα συστήματα κοινωνικής ασφάλισης των συμβαλλόμενων μερών ή στις δραστηριότητες που αναπτύσσονται στο έδαφος καθενός από τα συμβαλλόμενα μέρη και οι οποίες συνδέονται, έστω και παρεμπιπτόντως, με την άσκηση δημόσιας εξουσίας.
 3. Οι διατάξεις του παρόντος τμήματος δεν εφαρμόζονται σε μέτρα που αφορούν φυσικά πρόσωπα τα οποία επιζητούν πρόσβαση στην αγορά εργασίας συμβαλλόμενου μέρους, ούτε σε μέτρα που αφορούν θέματα σχετικά με την υπηκοότητα, τη διαμονή ή την απασχόληση σε μόνιμη βάση.
 4. Καμία διάταξη του παρόντος τμήματος δεν απαγορεύει σε συμβαλλόμενο μέρος να εφαρμόζει μέτρα για τη ρύθμιση της εισόδου ή της προσωρινής διαμονής φυσικών προσώπων στο έδαφός του, συμπεριλαμβανομένων των μέτρων που είναι αναγκαία για την προστασία της ακεραιότητας των συνόρων του και την εξασφάλιση της ομαλής κυκλοφορίας φυσικών προσώπων διαμέσου των συνόρων του, υπό την προϋπόθεση ότι τα εν λόγω μέτρα δεν εφαρμόζονται κατά τρόπον ώστε να εξουδετερώνουν ή να περιορίζουν τα οφέλη που απορρέουν για το άλλο συμβαλλόμενο μέρος δυνάμει του άρθρου 25.
 5. Καμία διάταξη του παρόντος τμήματος δεν εφαρμόζεται στις δραστηριότητες που ασκούνται από κεντρική τράπεζα ή νομισματική αρχή ή οποιοδήποτε οργανισμό του δημοσίου τομέα κατά την εφαρμογή νομισματικών ή συναλλαγματικών πολιτικών.
 6. Καμία διάταξη του παρόντος τμήματος δεν μπορεί να θεωρηθεί ότι εμποδίζει συμβαλλόμενο μέρος, συμπεριλαμβανομένων των δημόσιων φορέων του, να ασκεί ή να παρέχει κατ’ αποκλειστικότητα στο έδαφός του δραστηριότητες ή υπηρεσίες για λογαριασμό ή με την εγγύηση ή τη χρήση χρηματοδοτικών πόρων του συμβαλλόμενου μέρους ή των δημόσιων οργανισμών του.
 7. Οι διατάξεις του παρόντος τμήματος δεν θίγουν την εφαρμογή από συμβαλλόμενο μέρος των αναγκαίων μέτρων για την πρόληψη της καταστρατήγησης των μέτρων σχετικά με την πρόσβαση τρίτων χωρών στην αγορά του, μέσω των διατάξεων της παρούσας συμφωνίας.
 Άρθρο 30
 Εξαιρέσεις για λόγους ασφάλειας
 Καμία διάταξη της παρούσας συμφωνίας δεν μπορεί να θεωρηθεί ότι:
 α)
 απαιτεί από συμβαλλόμενο μέρος να παρέχει πληροφορίες των οποίων τη δημοσιοποίηση θεωρεί αντίθετη προς τα ουσιώδη συμφέροντα ασφάλειάς του· ή
 β)
 εμποδίζει συμβαλλόμενο μέρος να προβαίνει σε ενέργειες τις οποίες κρίνει αναγκαίες για την προάσπιση των ουσιωδών συμφερόντων ασφάλειάς του και οι οποίες:
 i)
 αφορούν οικονομικές δραστηριότητες που ασκούνται αμέσως ή εμμέσως με στόχο τον εφοδιασμό στρατιωτικών εγκαταστάσεων·
 ii)
 αφορούν σχάσιμα ή συντήξιμα υλικά ή τα υλικά από τα οποία παράγονται·
 iii)
 αφορούν την παραγωγή ή εμπορία όπλων, πυρομαχικών και πολεμικού υλικού και το εμπόριο άλλων εμπορευμάτων και υλικών·
 iv)
 αφορούν δημόσιες συμβάσεις απαραίτητες για την εθνική ασφάλεια ή την εθνική άμυνα·
 v)
 λαμβάνονται σε καιρό πολέμου ή άλλης έκτακτης κατάστασης στις διεθνείς σχέσεις· ή
 γ)
 εμποδίζει συμβαλλόμενο μέρος να λαμβάνει μέτρα για να ανταποκριθεί στις υποχρεώσεις που υπέχει για τη διαφύλαξη της διεθνούς ειρήνης και ασφάλειας βάσει του Καταστατικού Χάρτη των Ηνωμένων Εθνών.
 Άρθρο 31
 Σταδιακή ελευθέρωση του εμπορίου υπηρεσιών και των επιχειρήσεων
 Εφόσον το επιτρέπουν οι περιστάσεις, συμπεριλαμβανομένης της κατάστασης που θα προκύψει από την προσχώρηση του Ιράκ στον ΠΟΕ, το Συμβούλιο Συνεργασίας δύναται να


text:
απευθύνει συστάσεις στα συμβαλλόμενα μέρη να επεκτείνουν σταδιακά το εμπόριο υπηρεσιών και τη λειτουργία επιχειρήσεων μεταξύ τους και να εξασφαλίζουν πλήρη συνοχή με τις διατάξεις της GATS, ιδίως δε με το άρθρο V. Εφόσον γίνουν δεκτές, οι συστάσεις αυτές θα μπορούσαν να τεθούν σε ισχύ μέσω συμφωνιών μεταξύ των συμβαλλόμενων μερών.
 ΤΜΗΜΑ III
 Διατάξεις που αφορούν τις επιχειρηματικές δραστηριότητες και τις επενδύσεις
 Άρθρο 32
 Ενθάρρυνση των επενδύσεων
 Τα συμβαλλόμενα μέρη ενθαρρύνουν την αύξηση των αμοιβαίως επωφελών επενδύσεων δημιουργώντας ευνοϊκότερο κλίμα για τις ιδιωτικές επενδύσεις.
 Άρθρο 33
 Σημεία επαφής και ανταλλαγή πληροφοριών
 Για να διευκολυνθεί η επικοινωνία μεταξύ των συμβαλλόμενων μερών επί παντός εμπορικού θέματος σχετικού με τις επενδύσεις, κάθε συμβαλλόμενο μέρος ορίζει σημείο επαφής. Μετά από αίτηση οιουδήποτε συμβαλλόμενου μέρους, το σημείο επαφής του άλλου συμβαλλόμενου μέρους υποδεικνύει την υπηρεσία ή τον υπάλληλο που είναι αρμόδιος για το θέμα και παρέχει την απαιτούμενη στήριξη για να διευκολύνει την επικοινωνία με το συμβαλλόμενο μέρος που υποβάλλει σχετικό αίτημα.
 ΤΜΗΜΑ IV
 Τρέχουσες πληρωμές και κεφάλαια
 Άρθρο 34
 Στόχος και πεδίο εφαρμογής
 1. Τα συμβαλλόμενα μέρη επιδιώκουν την ελευθέρωση των τρεχουσών πληρωμών και κινήσεων κεφαλαίων μεταξύ τους, σύμφωνα με τις υποχρεώσεις που έχουν αναληφθεί στο πλαίσιο των διεθνών χρηματοοικονομικών ιδρυμάτων.
 2. Το παρόν τμήμα εφαρμόζεται σε όλες τις τρέχουσες πληρωμές και τις κινήσεις κεφαλαίων μεταξύ των συμβαλλόμενων μερών.
 Άρθρο 35
 Λογαριασμοί όψεως
 Τα συμβαλλόμενα μέρη επιτρέπουν όλες τις πληρωμές και μεταβιβάσεις στο ισοζύγιο τρεχουσών συναλλαγών μεταξύ των συμβαλλόμενων μερών, σε ελεύθερα μετατρέψιμο νόμισμα και σύμφωνα με το Καταστατικό για το Διεθνές Νομισματικό Ταμείο.
 Άρθρο 36
 Λογαριασμός κεφαλαίων
 Από την έναρξη ισχύος της συμφωνίας, τα συμβαλλόμενα μέρη επιτρέπουν την ελεύθερη κυκλοφορία των κεφαλαίων που αφορούν τις άμεσες επενδύσεις οι οποίες πραγματοποιούνται σύμφωνα με τη νομοθεσία της χώρας υποδοχής και τις επενδύσεις οι οποίες πραγματοποιούνται σύμφωνα με τις διατάξεις της παρούσας συμφωνίας, καθώς και την εκκαθάριση ή τον επαναπατρισμό των σχετικών κεφαλαίων και οιωνδήποτε κερδών απορρέουν από αυτά.
 Άρθρο 37
 Ρήτρα διατήρησης της ισχύουσας κατάστασης
 Τα συμβαλλόμενα μέρη δεν εισάγουν νέους περιορισμούς στις τρέχουσες πληρωμές και στην κυκλοφορία κεφαλαίων μεταξύ τον κατοίκων τους και δεν καθιστούν πιο περιοριστικές τις υφιστάμενες ρυθμίσεις.
 Άρθρο 38
 Μέτρα διασφάλισης
 1. Όταν, σε εξαιρετικές περιστάσεις, η κυκλοφορία κεφαλαίων μεταξύ της Ένωσης και του Ιράκ προκαλεί, ή υπάρχει κίνδυνος να προκαλέσει, σοβαρές δυσχέρειες κατά την εφαρμογή της συναλλαγματικής ή νομισματικής πολιτικής της Ένωσης ή του Ιράκ, η Ένωση και το Ιράκ, αντιστοίχως, μπορούν να λαμβάνουν μέτρα διασφάλισης σχετικά με την κίνηση κεφαλαίων μεταξύ της Ένωσης και του Ιράκ για χρονικό διάστημα που δεν υπερβαίνει τους έξι μήνες, εάν τα μέτρα αυτά είναι απολύτως αναγκαία.
 2. Το συμβαλλόμενο μέρος που θεσπίζει τα μέτρα διασφάλισης υποβάλλει το συντομότερο δυνατό στο άλλο συμβαλλόμενο μέρος χρονοδιάγραμμα για την κατάργησή τους.
 Άρθρο 39
 Τελικές διατάξεις
 1. Καμία από τις διατάξεις του παρόντος τμήματος δεν περιορίζει το δικαίωμα των οικονομικών φορέων των συμβαλλόμενων μερών να επωφελούνται από οιαδήποτε ευνοϊκότερη μεταχείριση που μπορεί να προβλέπεται σε οιαδήποτε υφιστάμενη διμερή ή πολυμερή συμφωνία στην οποία συμμετέχουν τα συμβαλλόμενα μέρη της παρούσας συμφωνίας.
 2. Τα συμβαλλόμενα μέρη προβαίνουν σε αμοιβαίες


text:
διαβουλεύσεις για να διευκολύνουν την κυκλοφορία κεφαλαίων μεταξύ τους ώστε να προωθήσουν τους στόχους της παρούσας συμφωνίας.
 ΤΜΗΜΑ V
 Συναφή με το εμπόριο θέματα
 Κεφάλαιο Ι
 Κρατικές εμπορικές επιχειρήσεις
 Άρθρο 40
 1. Τα συμβαλλόμενα μέρη επιδιώκουν τη συμμόρφωσή τους με τις διατάξεις του άρθρου XVII της GATT 1994, τις σημειώσεις και τις συμπληρωματικές διατάξεις αυτού και με το μνημόνιο συμφωνίας του ΠΟΕ για την ερμηνεία του άρθρου XVII της Γενικής Συμφωνίας Δασμών και Εμπορίου του 1994, που ενσωματώνονται στην παρούσα συμφωνία και καθίστανται μέρος της, τηρουμένων των αναλογιών.
 2. Όταν συμβαλλόμενο μέρος ζητά πληροφορίες από το άλλο συμβαλλόμενο μέρος για μεμονωμένες περιπτώσεις που αφορούν κρατικές εμπορικές επιχειρήσεις, τον τρόπο λειτουργίας τους και τις επιπτώσεις των δραστηριοτήτων τους στις διμερείς εμπορικές συναλλαγές, το συμβαλλόμενο μέρος από το οποίο ζητούνται οι πληροφορίες εξασφαλίζει τη μέγιστη δυνατή διαφάνεια με την επιφύλαξη του άρθρου XVII.4 στοιχείο δ) της GATT 1994 για τις εμπιστευτικές πληροφορίες.
 3. Κάθε συμβαλλόμενο μέρος μεριμνά ώστε κάθε κρατική εμπορική επιχείρηση που προμηθεύει αγαθά ή παρέχει υπηρεσίες να συμμορφώνεται με τις υποχρεώσεις που υπέχει το εν λόγω συμβαλλόμενο μέρος δυνάμει της παρούσας συμφωνίας.
 Κεφάλαιο ΙΙ
 Δημόσιες συμβάσεις
 Άρθρο 41
 Εισαγωγή
 1. Τα συμβαλλόμενα μέρη αναγνωρίζουν τη συμβολή των διαφανών, ανταγωνιστικών και ανοικτών διαδικασιών διαγωνισμού στη βιώσιμη οικονομική ανάπτυξη και θέτουν ως στόχο το αποτελεσματικό, αμοιβαίο και σταδιακό άνοιγμα των αντίστοιχων αγορών τους δημόσιων συμβάσεων.
 2. Για τους σκοπούς του παρόντος κεφαλαίου:
 α)
 ως «εμπορικά αγαθά ή υπηρεσίες» νοείται ο τύπος αγαθών ή υπηρεσιών που γενικά πωλούνται ή προτείνονται προς πώληση στην εμπορική αγορά σε, και συνήθως αγοράζονται από, μη δημόσιους φορείς-αγοραστές για μη δημόσιους σκοπούς·
 β)
 ως «κατασκευαστική υπηρεσία» νοείται υπηρεσία που αποβλέπει στην εκτέλεση, ανεξαρτήτως μέσου, έργων πολιτικού μηχανικού ή ανέγερση κατά την έννοια του τμήματος 51 της προσωρινής κεντρικής ταξινόμησης προϊόντων των Ηνωμένων Εθνών (εφεξής «CPC»)·
 γ)
 ως «ημέρες» νοούνται οι ημερολογιακές ημέρες·
 δ)
 ως «ηλεκτρονικός πλειστηριασμός» νοείται επαναληπτική διαδικασία που περιλαμβάνει τη χρήση ηλεκτρονικών μέσων τα οποία επιτρέπουν στους παρόχους να παρουσιάζουν είτε νέες τιμές είτε νέες αξίες ποσοτικοποιήσιμων, μη συνδεόμενων με τις τιμές, στοιχείων της προσφοράς σχετικά με τα κριτήρια αξιολόγησης είτε αμφότερες, με αποτέλεσμα την ταξινόμηση ή την αναταξινόμηση των προσφορών·
 ε)
 ως «γραπτώς ή εγγράφως» νοείται κάθε έκφραση που αποτελείται από λέξεις ή αριθμούς που είναι δυνατό να αναγνωσθεί, να αναπαραχθεί και εν συνεχεία να κοινοποιηθεί. Μπορεί να περιλαμβάνει πληροφορίες που διαβιβάζονται και αποθηκεύονται ηλεκτρονικά·
 στ)
 ως «διαγωνισμός με διαδικασίες με διαπραγμάτευση» νοείται μέθοδος σύναψης σύμβασης στο πλαίσιο της οποίας ο αναθέτων φορέας απευθύνεται σε πάροχο ή παρόχους της επιλογής του·
 ζ)
 ως «μέτρο» νοείται κάθε νόμος, κανονισμός, διαδικασία, διοικητική οδηγία ή πρακτική ή οιαδήποτε ενέργεια αναθέτοντος φορέα η οποία αφορά καλυπτόμενες συμβάσεις·
 η)
 ως «κατάλογος πολλαπλής χρήσης» νοείται ο κατάλογος των παρόχων για τους οποίους ο αναθέτων φορέας έχει καταλήξει στο συμπέρασμα ότι πληρούν τους όρους για συμμετοχή στον εν λόγω κατάλογο, τον οποίο ο αναθέτων φορέας προτίθεται να χρησιμοποιήσει περισσότερες από μία φορές·
 θ)
 ως «προκήρυξη προβλεπόμενου διαγωνισμού» νοείται η προκήρυξη που δημοσιεύεται από αναθέτοντα φορέα, με την οποία καλούνται οι ενδιαφερόμενοι πάροχοι


text:
να υποβάλουν αίτηση συμμετοχής, προσφορά ή και τα δύο·
 ι)
 ως «αντισταθμιστικές ρήτρες» στις δημόσιες συμβάσεις νοούνται οιεσδήποτε προϋποθέσεις ή δεσμεύσεις που ενθαρρύνουν την τοπική ανάπτυξη ή τη βελτίωση του ισοζυγίου πληρωμών συμβαλλόμενου μέρους, όπως η χρήση τοπικού περιεχομένου, η χορήγηση αδειών εκμετάλλευσης τεχνολογίας, οι επενδύσεις, το αντισταθμιστικό εμπόριο και παρόμοιες ενέργειες ή απαιτήσεις·
 ια)
 ως «διαγωνισμός ανοικτής διαδικασίας» νοείται μέθοδος σύναψης σύμβασης στο πλαίσιο της οποίας όλοι οι ενδιαφερόμενοι πάροχοι μπορούν να υποβάλλουν προσφορά·
 ιβ)
 ως «πρόσωπο» νοείται είτε φυσικό είτε νομικό πρόσωπο·
 ιγ)
 ως «αναθέτων φορέας» νοείται οντότητα που έχει περιληφθεί από συμβαλλόμενο μέρος στο προσάρτημα I του παραρτήματος 1 της παρούσας συμφωνίας·
 ιδ)
 ως «εξουσιοδοτημένος πάροχος» νοείται πάροχος που αναγνωρίζεται από αναθέτοντα φορέα ότι έχει ικανοποιήσει τις προϋποθέσεις συμμετοχής·
 ιε)
 ως «διαγωνισμός με κλειστή διαδικασία» νοείται μέθοδος σύναψης σύμβασης, στο πλαίσιο της οποίας ο αναθέτων φορέας καλεί μόνον εξουσιοδοτημένους παρόχους να υποβάλουν προσφορά·
 ιστ)
 ο όρος «υπηρεσίες» περιλαμβάνει τις κατασκευαστικές υπηρεσίες, εκτός εάν ορίζεται διαφορετικά·
 ιζ)
 ως «πρότυπο» νοείται έγγραφο εγκεκριμένο από αναγνωρισμένο όργανο, το οποίο προβλέπει, για συνήθη και επαναλαμβανόμενη χρήση, κανόνες, κατευθυντήριες γραμμές ή χαρακτηριστικά προϊόντων ή σχετικές διεργασίες και μεθόδους παραγωγής, η τήρηση των οποίων δεν είναι υποχρεωτική. Είναι επίσης δυνατό να περιλαμβάνει ή να αφορά αποκλειστικά προδιαγραφές ορολογίας, συμβόλων, συσκευασίας, σήμανσης ή επικόλλησης ετικετών οι οποίες ισχύουν για προϊόν, υπηρεσία, διεργασία ή μέθοδο παραγωγής·
 ιη)
 ως «πάροχος» νοείται πρόσωπο ή ομάδα προσώπων που παρέχουν ή θα μπορούσαν να παρέχουν αγαθά ή υπηρεσίες και
 ιθ)
 ως «τεχνική προδιαγραφή» νοείται απαίτηση διαγωνισμού, η οποία:
 i)
 ορίζει τα χαρακτηριστικά των ζητούμενων αγαθών ή υπηρεσιών, συμπεριλαμβανομένης της ποιότητας, της απόδοσης, της ασφάλειας και των διαστάσεων, ή τις διαδικασίες και μεθόδους για την παραγωγή ή την παροχή τους· ή
 ii)
 αφορά απαιτήσεις περί της ορολογίας, των συμβόλων, της συσκευασίας, της σήμανσης ή της επικόλλησης ετικετών οι οποίες ισχύουν για αγαθό ή υπηρεσία.
 Άρθρο 42
 Πεδίο εφαρμογής και κάλυψη
 1. Το παρόν κεφάλαιο εφαρμόζεται σε κάθε μέτρο που αφορά καλυπτόμενη σύμβαση. Για τους σκοπούς του παρόντος κεφαλαίου, ως καλυπτόμενη σύμβαση νοείται σύμβαση που συνάπτεται προς εξυπηρέτηση σκοπών του δημοσίου για την προμήθεια:
 α)
 αγαθών, υπηρεσιών ή οιουδήποτε συνδυασμού αυτών:
 i)
 όπως προσδιορίζονται, για κάθε συμβαλλόμενο μέρος, στα υποπαραρτήματα του προσαρτήματος Ι του παραρτήματος 1 της παρούσας συμφωνίας και
 ii)
 των οποίων η προμήθεια δεν πραγματοποιείται με σκοπό την πώληση ή τη μεταπώληση για εμπορικούς σκοπούς ή για την παροχή αγαθών ή υπηρεσιών με σκοπό την πώληση ή τη μεταπώληση για εμπορικούς σκοπούς·
 β)
 με οιοδήποτε συμβατικό μέσο, συμπεριλαμβανομένων της αγοράς, της χρηματοδοτικής μίσθωσης, της μίσθωσης ή της πώλησης με δόσεις, με ή χωρίς προαίρεση αγοράς·
 γ)
 της οποίας η αξία είναι τουλάχιστον ίση με το κατώτατο όριο που προσδιορίζεται, για κάθε συμβαλλόμενο μέρος, στα υποπαραρτήματα του προσαρτήματος Ι του παραρτήματος 1 της παρούσας συμφωνίας, κατά τη χρονική στιγμή της δημοσίευσης της προκήρυξης σύμφωνα με το άρθρο 45·
 δ)
 από αναθέτοντα φορέα και
 ε)
 η οποία δεν αποκλείεται κατά τα λοιπά από την κάλυψη.
 2. Με εξαίρεση τις προβλεπόμενες περιπτώσεις, το παρόν κεφάλαιο δεν εφαρμόζεται στις ακόλουθες πράξεις:
 α)
 απόκτηση


text:
ή μίσθωση γηπέδων, υφιστάμενων κτιρίων ή άλλης ακίνητης περιουσίας ή των σχετικών δικαιωμάτων·
 β)
 εξωσυμβατικές συμφωνίες ή οιαδήποτε μορφή ενίσχυσης που παρέχεται από συμβαλλόμενο μέρος, συμπεριλαμβανομένων των συμφωνιών συνεργασίας, των επιχορηγήσεων, των δανείων, της εισφοράς στο κεφάλαιο, των εγγυήσεων και των φορολογικών κινήτρων·
 γ)
 προμήθεια ή αγορά υπηρεσιών για φορολογικές υπηρεσίες ή το θεματοφυλάκιο, υπηρεσιών εκκαθάρισης και διαχείρισης για χρηματοοικονομικά ιδρύματα που υπόκεινται σε κρατικές ρυθμίσεις ή υπηρεσιών που αφορούν την πώληση, την απόσβεση και τη διανομή τίτλων δημόσιου χρέους, συμπεριλαμβανομένων των δανείων και των κρατικών ομολόγων, των έντοκων γραμματίων και άλλων τίτλων·
 δ)
 δημόσιες συμβάσεις εργασίας·
 ε)
 προμήθεια:
 i)
 με συγκεκριμένο στόχο την παροχή διεθνούς ενίσχυσης, συμπεριλαμβανομένης της αναπτυξιακής βοήθειας·
 ii)
 στο πλαίσιο ειδικής διαδικασίας ή όρου διεθνούς συμφωνίας που αφορά τη στάθμευση στρατιωτικών δυνάμεων ή την από κοινού εφαρμογή σχεδίων από τα συμβαλλόμενα κράτη·
 iii)
 στο πλαίσιο ειδικής διαδικασίας ή όρου διεθνούς οργανισμού ή χρηματοδοτούμενη από διεθνείς επιχορηγήσεις, δάνεια ή άλλη μορφή ενίσχυσης, εφόσον η διαδικασία ή ο όρος που εφαρμόζεται δεν συνάδει με το παρόν κεφάλαιο.
 3. Κάθε συμβαλλόμενο μέρος προσδιορίζει και εξειδικεύει τις ακόλουθες πληροφορίες στο μέρος που του αναλογεί στα υποπαραρτήματα του προσαρτήματος Ι του παραρτήματος 1 της παρούσας συμφωνίας:
 α)
 στο υποπαράρτημα 1, οι φορείς της κεντρικής διοίκησης των οποίων οι δημόσιες συμβάσεις καλύπτονται από το παρόν κεφάλαιο·
 β)
 στο υποπαράρτημα 2, όλοι οι άλλοι δημόσιοι οργανισμοί των οποίων οι δημόσιες συμβάσεις καλύπτονται από το παρόν κεφάλαιο·
 γ)
 στο υποπαράρτημα 3, οι υπηρεσίες, εκτός από τις κατασκευαστικές υπηρεσίες, οι οποίες καλύπτονται από το παρόν κεφάλαιο·
 δ)
 στο υποπαράρτημα 4, οι κατασκευαστικές υπηρεσίες οι οποίες καλύπτονται από το παρόν κεφάλαιο·
 ε)
 στο υποπαράρτημα 5, τυχόν γενικές σημειώσεις.
 4. Σε περίπτωση που αναθέτων φορέας, στο πλαίσιο καλυπτόμενης σύμβασης, απαιτεί από τα πρόσωπα που δεν καλύπτονται από τα υποπαραρτήματα συμβαλλόμενου μέρους του προσαρτήματος Ι του παραρτήματος 1 της παρούσας συμφωνίας, να συνάπτουν συμβάσεις σύμφωνα με ειδικές απαιτήσεις, για τις εν λόγω απαιτήσεις εφαρμόζεται, τηρουμένων των αναλογιών, το άρθρο 43.
 5. Κατά την εκτίμηση της αξίας συμβάσεως με σκοπό να διαπιστωθεί εάν πρόκειται για καλυπτόμενη σύμβαση, ο αναθέτων φορέας ούτε διαιρεί τη σύμβαση σε χωριστές συμβάσεις ούτε επιλέγει ή χρησιμοποιεί μια συγκεκριμένη μέθοδο αποτίμησης για την εκτίμηση της αξίας της σύμβασης με σκοπό τον πλήρη ή εν μέρει αποκλεισμό της από την εφαρμογή του παρόντος κεφαλαίου.
 6. Καμία διάταξη του παρόντος κεφαλαίου δεν μπορεί να θεωρηθεί ότι εμποδίζει συμβαλλόμενο μέρος να προβαίνει σε ενέργειες ή να μην αποκαλύπτει πληροφορίες τις οποίες κρίνει αναγκαίες για την προάσπιση των ουσιωδών συμφερόντων ασφάλειάς του και οι οποίες αφορούν την προμήθεια οπλισμού, πυρομαχικών ή πολεμικού υλικού ή αφορούν δημόσιες συμβάσεις απαραίτητες για την εθνική ασφάλεια ή την εθνική άμυνα.
 7. Υπό την προϋπόθεση ότι τα εν λόγω μέτρα δεν εφαρμόζονται κατά τρόπον ώστε να συνιστούν μέσο αυθαίρετης ή αδικαιολόγητης διακριτικής μεταχείρισης μεταξύ συμβαλλόμενων μερών στα οποία επικρατούν παρόμοιες συνθήκες ή συγκαλυμμένο περιορισμό της κίνησης κεφαλαίων, καμία από τις διατάξεις του παρόντος κεφαλαίου δεν μπορεί να θεωρηθεί ότι εμποδίζει συμβαλλόμενο μέρος να θεσπίζει ή να επιβάλλει μέτρα:
 α)
 τα οποία είναι αναγκαία για


text:
την προστασία της δημόσιας ηθικής, τάξης ή ασφάλειας·
 β)
 τα οποία είναι αναγκαία για την προστασία της ζωής ή της υγείας των ανθρώπων, των ζώων ή των φυτών·
 γ)
 τα οποία είναι αναγκαία για την προστασία της πνευματικής ιδιοκτησίας· ή
 δ)
 τα οποία αφορούν αγαθά ή υπηρεσίες ατόμων με ειδικές ανάγκες, φιλανθρωπικών ιδρυμάτων ή εργασίας στις φυλακές.
 Άρθρο 43
 Γενικές αρχές
 1. Κάθε συμβαλλόμενο μέρος, συμπεριλαμβανομένων των αναθετόντων φορέων του, επιφυλάσσει, σε ό,τι αφορά κάθε μέτρο και κάθε καλυπτόμενη σύμβαση, για τα εμπορεύματα και τις υπηρεσίες του άλλου συμβαλλόμενου μέρους και για τους παρόχους του άλλου συμβαλλόμενου μέρους το οποίο διαθέτει τα εμπορεύματα ή τις υπηρεσίες, μεταχείριση όχι λιγότερο ευνοϊκή από εκείνη που επιφυλάσσει το συμβαλλόμενο μέρος, συμπεριλαμβανομένων των αναθετόντων φορέων του, στα εγχώρια αγαθά, υπηρεσίες και παρόχους.
 2. Σε ό,τι αφορά οιοδήποτε μέτρο σχετικό με καλυπτόμενη σύμβαση, τα συμβαλλόμενα μέρη, συμπεριλαμβανομένων των αναθετόντων φορέων τους:
 α)
 δεν επιφυλάσσουν σε πάροχο με τοπική έδρα μεταχείριση λιγότερο ευνοϊκή από εκείνη που επιφυλάσσουν σε άλλο πάροχο με τοπική έδρα ανάλογα με τον βαθμό ξένης συμμετοχής ή ιδιοκτησίας· ούτε
 β)
 εφαρμόζουν διακριτική μεταχείριση έναντι παρόχου με τοπική έδρα, λόγω του γεγονότος ότι τα εμπορεύματα ή οι υπηρεσίες που παρέχει ο εν λόγω πάροχος στο πλαίσιο συγκεκριμένης σύμβασης αποτελούν εμπορεύματα ή υπηρεσίες του άλλου συμβαλλόμενου μέρους.
 3. Όσον αφορά το σύνολο των νόμων, κανονισμών, διαδικασιών και πρακτικών που αφορούν τις δημόσιες συμβάσεις, καθώς και ειδικές συμβάσεις με δημόσιες αρχές σε όλα τα επίπεδα, οι οποίες είναι ανοικτές σε εμπορεύματα, υπηρεσίες και προμηθευτές τρίτων χωρών, το Ιράκ επιφυλάσσει στα εμπορεύματα, τις υπηρεσίες και τους παρόχους της Ένωσης μεταχείριση όχι λιγότερο ευνοϊκή από εκείνη που επιφυλάσσει σε εμπορεύματα, υπηρεσίες και προμηθευτές οιασδήποτε τρίτης χώρας.
 4. Κατά τη σύναψη καλυπτόμενης σύμβασης με ηλεκτρονικά μέσα, ο αναθέτων φορέας:
 α)
 εξασφαλίζει ότι η σύμβαση συνάπτεται με τη χρήση γενικά διαθέσιμων συστημάτων τεχνολογίας πληροφοριών και λογισμικού, συμπεριλαμβανομένων εκείνων που αφορούν την επαλήθευση και την κρυπτογράφηση των πληροφοριών, τα οποία είναι διαλειτουργικά με άλλα γενικά διαθέσιμα συστήματα τεχνολογίας πληροφοριών και λογισμικού και
 β)
 διατηρεί μηχανισμούς που εξασφαλίζουν, αφενός, την ακεραιότητα των αιτήσεων συμμετοχής και των προσφορών, συμπεριλαμβανομένου του προσδιορισμού του χρόνου παραλαβής τους, και, αφετέρου, την πρόληψη της μη ενδεδειγμένης πρόσβασης.
 5. Ο αναθέτων φορέας προβαίνει στη σύναψη καλυπτόμενων συμβάσεων κατά τρόπο διαφανή και αμερόληπτο που αποφεύγει συγκρούσεις συμφερόντων, προλαμβάνει πρακτικές διαφθοράς και είναι σύμφωνος με το παρόν κεφάλαιο.
 6. Για τους σκοπούς των καλυπτόμενων συμβάσεων, κανένα συμβαλλόμενο μέρος δεν μπορεί να εφαρμόζει σε εμπορεύματα ή υπηρεσίες που εισάγονται ή παρέχονται από το άλλο συμβαλλόμενο μέρος κανόνες καταγωγής διαφορετικούς από τους κανόνες καταγωγής τους οποίους το συμβαλλόμενο μέρος εφαρμόζει παράλληλα στο κανονικό πλαίσιο του εμπορίου σε εισαγωγές ή προμήθειες των ιδίων εμπορευμάτων ή υπηρεσιών από το ίδιο συμβαλλόμενο μέρος.
 Άρθρο 44
 Δημοσίευση των διαδικασιών ανάθεσης
 1. Κάθε συμβαλλόμενο μέρος:
 α)
 δημοσιεύει εγκαίρως κάθε νόμο, κανονιστική διάταξη, δικαστική απόφαση, διοικητική απόφαση γενικής εφαρμογής, τυπική συμβατική ρήτρα που εντέλλεται από νόμο ή κανονισμό και ενσωματώνεται διά παραπομπής σε προκηρύξεις ή τεύχη δημοπράτησης, καθώς και τις διαδικασίες που αφορούν καλυπτόμενες συμβάσεις και κάθε τροποποίηση